Projekt pomoci asociovaným krajinám pri budovaní inštitúcií pre prijatie a uplatňovanie acquis communautaire - twinning.

A. Charakteristika budovania inštitúcií v SR 
súvisiacich s integráciou do EÚ

	Budovanie inštitúcií tzv. twinning je jednou z priorít Partnerstva pre vstup „Posilnenie inštitucionálneho a administratívneho potenciálu kandidátskej krajiny“ a je zamerané na vybudovanie modernej administratívy a zefektívnenie celej verejnej správy ako podmienky ďalšieho hospodárskeho rozvoja. Účelom twinningu je zabezpečenie efektívneho uplatňovania, resp. vynútenia acquis communautaire na takom stupni ako je to v jednotlivých členských štátoch EÚ. Z tohto aspektu je budovanie inštitúcií dôležitou a neoddeliteľnou súčasťou integračného procesu.

V súlade s Agendou 2000, twinning je jednoznačnou iniciatívou Európskej komisie a jeho hlavnou úlohou je pomôcť kandidátskym krajinám rozvinúť ich schopnosť implementovať acquis communautaire do ich právneho systému. Budovanie inštitúcií je spôsob posilňovania inštitúcií a administratívnej kapacity na komplexné prijatie acquis communautaire pre potreby SR v jej snahe stať sa plnohodnotným členom EÚ. 

Budovanie inštitúcií je podporované twinningovými projektmi, ktoré sú v súčasnosti zamerané na tieto oblasti:

- pôdohospodárstvo
- životné prostredie
- financie
- spravodlivosť
- vnútorné veci
- štrukturálne fondy
- sociálne záležitosti
- reforma verejnej správy
- hospodárstvo
- štatistika
- štandardizácia, metrológia a skúšobníctvo
- verejné obstarávanie
- štátna pomoc
- telekomunikácie a doprava
- boj proti korupcii
- boj proti drogám
- rómska otázka

	
Z uvedeného prehľadu je zrejmé, že twinningové projekty pokrývajú pomerne veľkú časť spoločenských aktivít a sú do nich zapojené tieto kľúčové rezorty:

Ministerstvo financií SR,
Ministerstvo pôdohospodárstva SR, 
Ministerstvo životného prostredia SR, 
Ministerstvo spravodlivosti SR,
Ministerstvo vnútra SR,
Ministerstvo práce, sociálnych vecí a rodiny SR,
Ministerstvo dopravy, pôšt a telekomunikácií SR,
Ministerstvo hospodárstva SR,
Úrad pre verejné obstarávanie,
Národný úrad práce SR,
Úrad vlády SR,
Štatistický úrad SR,
Úrad pre normalizáciu, metrológiu a skúšobníctvo SR. 

V roku 1998 sa konalo prvé stretnutie o potrebách budovania inštitúcií, slovenské ministerstvá si vybrali tie ponuky, ktoré najviac zodpovedali ich potrebám. Niektoré projekty bolo nutné prepracovať z dôvodu nejasnosti obsahu. Nedostatočná spolupráca medzi EK, členskými a kandidátskymi krajinami vyústila do revízie väčšieho množstva projektov, predovšetkým čo sa týka finančného podcenenia požiadaviek na fondy, množstva alokácií, nepresných informácii o čiastkach a procesoch finančného zabezpečenia. 

	Po podpísaní rámcovej dohody medzi EK a členským štátom, v ktorej sú určené výdaje na experta členskej krajiny, nasledoval ďalší krok. Na základe dohody a po výbere členskej krajiny, SR zahájila prípravu ukončenia technickej dohody, ktorej úlohou je stanoviť ciele projektu a jeho detailný rozpočet. 

Na twinningové projekty bolo vyčlenených 30% fondov PHARE a preto je nutné, aby tieto finančné prostriedky boli vhodne pridelené. Na základe Finančného Memoranda 1999 môžu byť implementované aj iné projekty nápomocné pre SR v posilňovaní procesu budovania inštitúcií, čím by podporili SR v procese plnej integrácie do EU. 

Prehľad rozpočtov na twinningové projekty na jednotlivé roky:

Projekty 1998 – 14 twinningových projektov = 7 436 937 EURO
Projekty 1999 – 21 twinningových projektov = 16 588 494 EURO
Projekty 2000 – 9 twinningových projketov = 4 820 000 EURO

Nižší počet twinningových projektov v roku 2000 a s tým súvisiaci nižší rozpočet je spôsobený najmä týmito faktormi:

-	alokácia prostriedkov pre Národný program PHARE 2000 je 49 MEUR, pričom v roku 1999 to bolo 85 MEUR,
-	pre komponent budovania inštitúcií, ktorý ako jediný využíva twinningový program, bolo identifikovaných len 13 projektov, pričom v roku 1999 bolo zaradených 22 projektov,
-	veľký rozsah twinningových aktivít v roku 1999 do veľkej miery saturoval potrebu inštitúcií SR,
-	minimálna doba trvania twinningového projektu je 12 mesiacov, ale viaceré projekty zahŕňajú obdobie 18 – 24 mesiacov a platí pravidlo, že nie je možné spúšťať ďalšie twinningové aktivity v rovnakej oblasti prijímania a uplatňovania acquis communautaire v organizáciách, ktoré už realizujú twinningový projekt.

Pri financovaní projektov na rok 1998 spolu s PHARE participoval aj TAIEX (platby na predvstupových poradcov vo IV. štvrťroku 1999). Všetky platby a prevody v oblasti twinningu (aj platby na predvstupových poradcov) sú v súčasnosti kryté prostredníctvom Centrálnej finančnej a kontraktačnej jednotky (CFCU) ÚV SR, ktorá je zriadená v každej kandidátskej krajine za účelom zabezpečenia a kontroly týchto finančných tokov. Slovenská strana participuje na twinningových projektoch finančnou čiastkou (nepriame náklady napr. zriadenie, vybavenie a prevádzka kancelárie experta a priame náklady napr. organizovanie seminárov alebo školení pre pracovníkov rezortu v rámci twinningu), ktorej výška nie je pevne stanovená a závisí od projektu. Táto čiastka je hradená z rozpočtov jednotlivých rezortov.

Implementácia projektov z Finančného memoranda 1998 (FM) sa oddialila vzhľadom na problém transferu fondov PHARE do všetkých asociovaných krajín vrátane SR,  ktorý sa doriešil až v júli 1999. Všetky zainteresované inštitúcie v SR (Delegácia EK, (CFCU) ÚV SR, MF SR) deklarovali splnenie všetkých podmienok stanovených EK pre financovanie projektov. Twinning je súčasťou Finančného memoranda Národného programu PHARE a v NBS má otvorený samostatný účet. Ako už bolo spomenuté, v súčasnosti sa financovanie výdavkov pre predvstupových poradcov realizuje prostredníctvom (CFCU) ÚV SR. 

	 Európska komisia rozhodla, že v budúcnosti budú všetky podporné programy pre asociované krajiny zabezpečované formou twinningu. V súvislosti s tým bol vo februári 2000 Generálnym riaditeľstvom Rozširovanie EK vydaný aktualizovaný Manuál k twinningovým projektom. 

B. Celkové hodnotenie twinningových projektov z pohľadu Národného kontaktného bodu pre budovanie inštitúcií (NCP)

	V súčasnosti sa realizujú projekty z Finančného memoranda (FM) 1998 a 1999 uskutočnilo sa výberové konanie na projekty z FM 2000 a boli odovzdané návrhy na projekty pre FM 2001. 

B.1. Projekty v rámci Finančného memoranda 1998

	Z celkového počtu 14 twinningových projektov realizovaných v rámci Finančného memoranda 1998 sa už skončilo 6 projektov. Ide o 3 projekty Ministerstva vnútra SR a 3 projekty Ministerstva spravodlivosti SR. Ďalších 8 projektov je v stave realizácie, pričom s ich ukončením sa počíta do konca roku 2001.   

	Na základe doteraz realizovaných projektov možno povedať, že s ich priebehom sú vo všeobecnosti spokojné nielen slovenské rezorty, ale i samotní predvstupoví poradcovia. Napriek tomu, twinningy prinášajú i svoje problémy. Tak ako už bolo konštatované v prvej a druhej Správe o Projekte pomoci asociovaným krajinám pri budovaní inštitúcií pre prijatie a uplatňovanie acquis communautaire - twinning, predloženej na rokovanie vlády SR v októbri 1999 a v máji 2000, tieto problémy možno rozdeliť na tie, ktoré je možné riešiť slovenskou stranou a tie, ktoré by mala riešiť Európska komisia.

Tabuľkový prehľad twinningových projektov FM 1998

Číslo projektu	Názov projektu	Rezort	Partnerská krajina	Rozpočet v MEUR	
SR 98/IB/FI/01	Kapitálový trh, dozor nad finančnými službami, dozor nad poisťovníctvom	Ministerstvo financií SR	Nemecko	0,865	
SR 98/IB/FI/02	Finančná kontrola	Ministerstvo financií SR	Francúzsko, Fínsko	0,865	
SR 98/IB/AG/01	Harmonizácia a implementácia legislatívy vnútorného trhu a posilnenie inštitúcií	Ministerstvo pôdohospodárstva SR	Nemecko	0,618	
SR 98/IB/AG/02	Príprava na spoločnú poľnohospodársku politiku	Ministerstvo pôdohospodárstva SR	Nemecko, Francúzsko	0,935	
SR 98/IB/EN/01	Harmonizácia sektorovej politiky a inštitucionálne posilnenie v oblasti ochrany a manažmentu vôd	Ministerstvo životného prostredia SR	Holandsko	0,3	
SR 98/IB/EN/02	Harmonizácia sektorovej koncepcie, plán odpadového hospodárstva pre komunálny odpad	Ministerstvo životného prostredia SR	Nemecko	0,306	
SR 98/IB/EN/03	Posilňovanie inštitúcií v oblasti znečistenia ovzdušia	Ministerstvo životného prostredia SR	Rakúsko	0,7	
SR 98/IB/JH/04	Právne poradenstvo	Ministerstvo spravodlivosti SR	Nemecko, Rakúsko	0,25	
SR 98/IB/JH/05	Modernizácia súdov	Ministerstvo spravodlivosti SR	Rakúsko, Nemecko	0,25	
SR 98/IB/JH/06	Vzdelávanie sudcov	Ministerstvo spravodlivosti SR	Nemecko, Grécko	0,3	
SR 98/IB/JH/01	Odborná príprava policajtov a výcvik v policajnom manažmente	Ministerstvo vnútra SR	Veľká Británia	0,4	
SR 98/IB/JH/02	Odborná príprava v oblasti azylu a migrácie	Ministerstvo vnútra SR	Nemecko, Rakúsko	0,31	
SR 98/IB/JH/03	Právna pomoc MV SR- príprava na pripojenie k systému Schengen	Ministerstvo vnútra SR	Francúzsko	0,31	
SR 98/IB/SPP/01	Špeciálny prípravný program pre štrukturálne fondy	Úrad vlády SR	Francúzsko, Rakúsko, Nemecko, Írsko	1,1	

B.2. Projekty v rámci Finančného memoranda 1999

	V dňoch 17.-21. januára 2000 sa konali v priestoroch Delegácie EK v Bratislave bilaterálne stretnutia zástupcov slovenských rezortov a rezortov členských krajín EÚ, ktoré mali záujem stať sa partnerom v twinningových projektoch pre SR. Jedno stretnutie, ohľadne projektu SR 99/IB/FI/04, sa konalo 11. februára 2000. Po uvedených výberových konaniach boli pre všetky twinningové projekty vybraté partnerské krajiny. Slovenské rezorty boli vo väčšine prípadov s ponukami krajín EÚ spokojné. 

Na rok 1999 bolo schválených 21 projektov. Počítalo sa s možnosťou, že v prípade schválenia Technickej zmluvy v júni resp. júli 2000, je reálna možnosť, že sa projekty roku 1999 začnú v septembri – októbri 2000. Väčšina slovenských rezortov pripravila návrhy na Technické zmluvy, ktoré boli predložené Riadiacemu výboru Európskej komisie na schválenie a niektoré projekty už začali svoju realizáciu príchodu PAA na rezort svojho pôsobenia.  V súčasnosti sa realizuje 13 twinningových projektov v rámci finančného memoranda 1999.
	
Slovenské rezorty začali realizovať twinningové projekty od roku 1999 a preto bolo potrebné oboznámiť ich so základnými krokmi a procedurálnymi postupmi twinningu. NCP zorganizoval v priestoroch ÚV SR školenie pre všetkých zainteresovaných zástupcov rezortov, na ktorom boli vysvetlené základné postupy a kroky twinningu, spôsob vypracovania Technickej zmluvy a základné problémové oblasti. Školenia sa zúčastnilo 77 pracovníkov rezortov. 

Tabuľkový prehľad twinningových projektov FM 1999

Číslo projektu	Názov projektu	Rezort	Partnerská krajina	Rozpočet v MEUR	
SR 99/IB/FI/01	Založenie Úradu pre štátnu pomoc SR	Úrad pre štátnu pomoc SR	Rakúsko	0,8	
SR 99/IB/FI/02	Zlepšenie systému výberu daní	Ministerstvo financií SR	Fínsko, Rakúsko	0,8	
SR 99/IB/FI/03	Komplexná colná stratégia 	Ministerstvo financií SR	Taliansko	0,45	
SR 99/IB/AG/01	Príprava zavedenia spoločnej poľnohospodárskej politiky	Ministerstvo pôdohospodárstva SR	Španielsko, Nemecko, Holandsko	0,78	
SR 99/IB/AG/02	Harmonizácia legislatívy na označovanie, registrovanie a identifikáciu zvierat	Ministerstvo pôdohospodárstva SR	Taliansko	0,32	
SR 99/IB/AG/03	Harmonizácia legislatívy v oblasti kontroly kvality mlieka a založenie Národného referenčného laboratória	Ministerstvo pôdohospodárstva SR	Nemecko	0,28	
SR 99/IB/AG/04	Poradenstvo pri aproximácii legislatívy a pomoc pri realizácii Štrukturálneho cenzu fariem	Štatistický úrad SR	Taliansko	0,33	
SR 99/IB/EC/01	Inštitucionálny rozvoj v oblasti štandardizácie a certifikácie	Úrad pre normalizáciu, metrológiu a skúšobníctvo SR 	Nemecko, Rakúsko	0,635	
SR 99/IB/EN/01	Inštitucionálne posilnenie a podpora aproximácie a transpozície environmentálnej legislatívy SR a EÚ	Ministerstvo životného prostredia SR	Taliansko	1,5	
SR 99/IB/EY/01	Podpora MH SR pri realizácii všeobecnej energetickej politiky	Ministerstvo hospodárstva SR	Francúzsko, Nemecko	1,2	
SR 99/IB/FI/04	Vytvorenie nezávislej inštitúcie pre verejné obstarávanie	Úrad pre verejné obstarávanie	Taliansko, Švédsko	0,7	
SR 99/IB/JH/01	Posilnenie a zosúladenie správy štátnych hraníc SR s ohľadom na budúce členstvo v EÚ a príprava na pristúpenie SR k Schengenskému systému	Ministerstvo vnútra SR	Francúzsko, Rakúsko	0,8	
SR 99/IB/JH/02	Odborná pomoc v oblasti vzdelávania a riadenia policajného zboru	Ministerstvo vnútra SR	Španielsko, Veľká Británia, Holandsko	0,8	
SR 99/IB/JH/03	Vzdelávanie sudcov	Ministerstvo spravodlivosti SR	Španielsko	0,8	
SR 99/IB/JH/04	Modernizácia súdov	Ministerstvo spravodlivosti SR	Rakúsko	0,85	
SR 99/IB/OT/01	Podpora Národného programu pre decentralizáciu a modernizáciu verejnej správy	Úrad vlády SR	Španielsko, Francúzsko, Veľká Británia	1,2	
SR 99/IB/SO/01	Zdokonalenie systému ochrany práce v SR	Ministerstvo práce, sociálnych vecí a rodiny SR	Švédsko, Nemecko	1,2	
SR 99/IB/TE/01	Aproximácia legislatívy a pomoc pri vytváraní nezávislej inštitúcie pre dohľad nad telekomunikačným trhom	Ministerstvo dopravy, pôšt a telekomunikácii SR	Holandsko	0,3	
SK 99/IB/CO/01	Zavádzanie klasifikácie zamestnaní/príprava na zapojenie do siete EURES	Ministerstvo práce, sociálnych vecí a rodiny SR	Švédsko	0,725	
SK 99/IB/CO/02	Podporovanie zamestnávania zdravotne postihnutých	Ministerstvo práce, sociálnych vecí a rodiny SR	Rakúsko	0,5	
SK 99/IB/CO/03	Príprava SR na zapojenie do koordinácie systémov sociálneho zabezpečenia	Ministerstvo práce, sociálnych vecí a rodiny SR	Španielsko	0,725	

B.3. Projekty v rámci Finančného memoranda 2000

EK vyzvala SR na predloženie návrhov twinningových projektov na rok 2000 financovaných Národným programom Phare - FM 2000. Termín predloženia projektov na príslušné orgány EÚ bol do 17.marca 2000. 
V dňoch 16.-20. októbra 2000 sa konali v priestoroch Delegácie EK v Bratislave výberové konania zástupcov slovenských rezortov a rezortov z členských krajín EÚ na twinningové projekty roku 2000.
V rámci Finančného memoranda 2000 bolo schválených 9 projektov. Z tohto počtu sa 8 projektov po ich schválení Riadiacim výborom EK bude realizovať ako klasický twinning, pričom 1 projekt MPSVR SR (Garančný fond) v spolupráci s Národným úradom práce sa prepracováva na tender v zmysle DIS Manuálu.

Stanovený počet twinningových projektov je  nižší  v porovnaní s rokom 1998 a 1999. Súhrnne sa jedná o 8 twinningových projektov, ktorých realizátormi budú Úrad pre normalizáciu, metrológiu a skúšobníctvo SR, Štatistický úrad SR, Ministerstvo životného prostredia SR, Ministerstvo práce, sociálnych vecí a rodiny SR a Úrad vlády SR. 
Dôvodom nižšieho počtu projektov je zníženie alokácie prostriedkov pre Národný program PHARE 2000 na 49 MEUR, pričom pre rok 1999 bolo pridelených 85 MEUR. Ďalším dôvodom zníženia je, že pre komponent budovanie inštitúcií, ktorý ako jediný využíva twinningový program, bolo identifikovaných len 13 projektov v porovnaní s rokom 1999 (21 projektov).  
Veľký rozsah twinningových aktivít v roku 1999 do veľkej miery saturoval potrebu inštitúcií SR. Nie je možné začínať ďalšie twinningové aktivity v rovnakej oblasti prijímania a uplatňovania acquis communautaire v organizáciách, ktoré už twinningový projekt realizujú.

Výsledky výberového konania na twinningové projekty FM 2000

Číslo projektu	Názov projektu	Rezort	Partnerská krajina	Rozpočet v MEUR	
SK 00/IB/EC/01	Uplatnenie zákona o technických požiadavkách na výrobky a posudzovaní zhody a odborná pomoc v procese prijímania legislatívy EÚ v oblasti voľného pohybu tovarov	Úrad pre normalizáciu, metrológiu a skúšobníctvo SR	Španielsko	0.56	
SK 00/IB/EN/01	Implementácia EIA v oblasti životného prostredia 	Ministerstvo životného prostredia SR	Nemecko, Švédsko	0.7	
SK 00/IB/EN/02	Posilnenie Slovenského inšpektorátu životného prostredia 	Ministerstvo životného prostredia SR	Dánsko	0,2	
SK 00/IB/JH/01	Podpora Národného programu boja proti korupcii	Úrad vlády SR	Španielsko	0,71	
SK 00/IB/JH/02	Boj proti drogám	Úrad vlády SR	Francúzsko, Nemecko, Veľká Británia	0,65	
SK 00/IB/OT/01	Zlepšenie situácie Rómov	Úrad vlády SR	Francúzsko, Švédsko	0,55	
SK 00/IB/SO/01	Rozvoj sociálneho dialógu na bipartitnej úrovni	Ministerstvo práce, sociálnych vecí a rodiny SR	Holandsko, Veľká Británia	1	
SK 00/IB/SO/02	Podpora vytvorenia garančného fondu	Národný úrad práce SR	Žiadna krajina 	0,3	
SK 00/IB/ST/01	Cenzus malých a stredných podnikov	Štatistický úrad SR	Španielsko, Rakúsko	0,3	

B.4. Nedostatky vznikajúce pri implementácii twinningových projektov

B.4.1. Nedostatky, ktoré by mala riešiť Európska komisia

Zmeny Twinningových manuálov

Predvstupoví poradcovia a aj jednotliví sektoroví koordinátori vidia nedostatok v neustálej zmene Twinningového manuálu a pravidiel twinningového projektu. V čase schvaľovania a podpisovania Technickej zmluvy projektu bol v platnosti Technický manuál, podľa ktorého sa v tom čase dohodli podmienky realizácie projektu, platieb projektu apod. Podmienky sa však zmenou manuálu zmenili a dodnes sa čiastočne menia. 

Priebeh financovania

EK by mala zabezpečiť väčšiu plynulosť  peňažného toku finančných prostriedkov určených pre twinning. Nedostatok financií totiž bráni realizácii projektu a tým aj dosiahnutiu cieľa projektu. 

	Riešenie uvedených problémov si vyžaduje neustály kontakt twinningových zástupcov Európskej komisie, Delegácie EK v Bratislave a Slovenskej republiky. Kontaktnou osobou za slovenskú stranu je Národný kontaktný bod pre twinning pre SR na Úrade vlády SR.

Dĺžka prípravného a schvaľovacieho procesu twinningových projektov

	Obdobie prípravy technických zmlúv jednotlivých twinningových projektov je často príliš dlhé a závisí najmä od intenzity a efektívnosti spolupráce oboch twinningových partnerov. Komunikácia zahraničného twinningového partnera so slovenským partnerom je v niektorých obmedzených prípadoch nedostatočná. Schvaľovací proces EK býva pomerne dlhý a zložitý a môže viesť k tomu, že od predloženia ponuky členskou krajinou EÚ až po začiatok realizácie twinningového projektu uplynie množstvo času, a takto schválený projekt už potom nezohľadňuje všetky aktuálne potreby a požiadavky slovenskej strany.

B.4.2. Nedostatky, ktoré rieši slovenská strana

Pozícia poradcov v SR – zvláštny štatút

Poradcovia boli pred nástupom do svojich pozícií v SR oboznámení Európskou komisiou v Bruseli o tom, že im bude udelený diplomatický alebo diplomatom podobný štatút - zvláštny štatút. EK tento fakt poprela a sama zdôraznila, že poradcovia nemajú nárok na diplomatický štatút. EK apelovala na slovenskú stranu, aby zabezpečila pre poradcov zvláštny štatút (člen administratívno – technického personálu diplomatickej misie). 

Tento zvláštny štatút bol predvstupovým poradcom dočasne pridelený, a to do konca roku 2000, s následným predĺžením do 30.júna 2001. Počas tohto obdobia sa mali hľadať iné formy zabezpečenia štatútu a registrácie expertov, nakoľko niektoré diplomatické misie nesúhlasili so zaradením predvstupových poradcov do zoznamu členov administratívno-technického personálu misie. V tejto súvislosti bol v spolupráci s Ministerstvom vnútra SR vypracovaný Manuál príchodu, pobytu a postavenia predvstupových poradcov pre projekty twinningovej spolupráce, ktorý poskytoval nové pravidlá registrácie twinningových expertov. Twinningoví experti mali byť podľa nových procedúr registrovaní nie na Ministerstve zahraničných vecí SR, ale na Ministerstve vnútra SR. S týmto novým spôsobom registrácie však neboli spokojní ani predvstupoví poradcovia ani predstavitelia Delegácie Európskej komisie v Bratislave.  
Nakoľko registrácia expertov na Odbore diplomatického protokolu MZV SR je možná len na základe ich zaradenia do zoznamu členov administratívno-technického personálu diplomatických misií členských štátov EÚ, bolo potrebné získať súhlasné stanovisko všetkých zastupiteľských úradov zapojených do twinningových projektov. Podľa stanoviska Delegácie EK a predsedníckej krajiny EÚ, zastupiteľské úrady zaujali k tomuto kroku jednohlasne súhlasný postoj. Na základe súhlasu MZV SR zostáva procedúra registrácie twinningových poradcov na Odbore diplomatického protokolu MZV SR zachovaná, a to až do prijatia SR do EÚ.

Rámcová dohoda podpísaná medzi SR a EÚ obsahuje ustanovenia o štatúte podľa článku 9 a 13 Prílohy A. V článku 9 sa uvádzajú výhody poradcov a ich rodín, ktoré nemajú byť menšie ako výhody udelené iným poradcom alebo expertom EÚ pôsobiacim na území SR na základe reciprocity a bilaterálnych alebo multilaterálnych dohôd. Článok 13 je zameraný na colné a daňové úľavy, oslobodenie od dovozného cla apod. Tieto výhody sú zo strany SR zabezpečené. V súčasnej dobe majú poradcovia štatút členov administratívno-technického personálu diplomatickej misie s tým, že budú poberať len výhody uvedené v Rámcovej dohode. 

Twinningový proces je jednou z foriem pomoci SR zo strany EÚ v jej integračných snahách. Z toho dôvodu je nutné venovať zvýšenú pozornosť formálnej stránke pobytu expertov v SR.

Manuál príchodu a pobytu poradcov na území SR

Manuál bol vypracovaný na základe záverov pracovného stretnutia zástupcov MV SR, Colného riaditeľstva, Odboru dopravnej polície Prezídia policajného zboru a ÚV SR. Na vypracovaní Manuálu sa podieľali aj zástupcovia Ministerstva financií SR, Ministerstva dopravy, pôšt a telekomunikácií SR a Ministerstva zahraničných vecí SR. Manuál bol preložený do jazyka anglického a distribuovaný prostredníctvom Delegácie EK do všetkých členských krajín EÚ, aby informoval poradcov o podmienkach ich príchodu a pobytu na území SR. Pôvodný Manuál obsahoval aj podmienky registrácie prevstupových poradcov na MZV SR ako aj novú procedúru ich registrácie cez MV SR. Po už spomínaných vyjadreniach a následných rokovaniach predstaviteľov Delegácie EK, diplomatických misií a ústredných orgánov štátnej správy sa zachovala procedúra registrácie poradcov na MZV SR. Zmeny sa zohľadnili aj v novelizovanom Manuáli. 

 Manuál obsahuje tieto časti:

1. Podmienky príchodu poradcov
2. Podmienky prihlásenia sa k dlhodobému pobytu
3. Podmienky žiadosti o vízum
4. Podmienky prihlasovania dopravných prostriedkov
5. Podmienky oslobodenia od dovozného cla	

	Na uľahčenie oficiálnych rokovaní twinningových poradcov so slovenskými správnymi a ústrednými orgánmi štátnej správy SR Európska komisia poverila Delegáciu EK v Bratislave vydať všetkým poradcom „list poverenia“ (potvrdenie o tom, že na základe twinningovej dohody bol poradca menovaný do funkcie dlhodobého experta pre projekty PHARE podpísaný veľvyslancom Delegácie EK v Bratislave a generálnym riaditeľom Sekcie pre európske záležitosti ÚV SR). Ministerstvo pôsobenia poradcu vydáva aj „dodatočný list“ (potvrdenie o tom, že poradca pôsobí na ministerstve resp. úrade ako dlhodobý expert). Oba listy sú vo verzii slovenskej a anglickej a platia aj pre rodinných príslušníkov poradcov.

Twinningová informačná brožúra

Odbor budovania inštitúcií a prípravy obyvateľstva na členstvo v EÚ (OBIPO) ÚV SR vydal v snahe prispieť k zvýšenej informovanosti o problematike budovania inštitúcií Twinningovú informačnú brožúru. Uvedená brožúra slúži pre potreby pracovníkov štátnej správy, ako aj širokej verejnosti a má za cieľ oboznámiť uvedené cieľové skupiny so základnými charakteristikami a procedúrami twinningových projektov.
Twinningová informačná brožúra obsahuje stručný úvod do problematiky twinningových projektov, základné charakteristické znaky twinningu, zoznam rezortov zúčastňujúcich sa na twinningovej spolupráci, postup pri realizácii a hodnotenie realizácie twinningových projektov, ako aj tabuľkový a grafický prehľad twinningov na Slovensku.
	Uvedená twinningová brožúra je uverejnená na internetovej adrese www.integracia.government.gov.sk.

Twinningové workshopy

	V snahe zabezpečiť čo najúčinnejšie využitie finančných prostriedkov v rámci twinningových projektov je v pôsobnosti NCP pre twinning, v spolupráci s Delegáciou Európskej komisie v Bratislave, organizovať twinningové workshopy. Spomínaných workshopov sa zúčastňujú jednotliví sektoroví koordinátori rezortov zapojených do twinningovej spolupráce, ako aj samotní predvstupoví poradcovia a ich Project Leaderi. Uvedené workshopy sa organizujú s cieľom urýchliť a zefektívniť proces prípravy Twinningovej zmluvy a predísť mnohým chybám a nedorozumeniam už v prvej fáze twinningového procesu.  
	Snahou je aby sa spomínané twinningové workshopy konali v krátkom čase po výberových konaniach jednotlivých členských krajín EÚ, ktoré majú záujem stať sa twinningovým partnerom. Malo by sa tak stať maximálne jeden mesiac po tomto výberovom konaní, a to začiatkom jesene 2001.

Spolupráca s rezortmi uskutočňujúcimi twinningové projekty

Jednotlivé ministerstvá a ústredné orgány štátnej správy realizujúce twinningové projekty sa aktívne podieľajú na plnení úloh vyplývajúcich z predchádzajúcich materiálov prerokovaných na rokovaní vlády SR ohľadne twinngového procesu. Tieto rezorty sa plne zúčastňovali na spolupráci s partnerskými rezortmi členských krajín Európskej únie.    

Hodnotenie efektívnosti twinningových projektov

Twinningové projekty významnou mierou prispievajú k vytváraniu a realizácii novej právnej úpravy Slovenskej republiky v súlade s komunitárnym právom Európskej únie. Prostredníctvom predvstupových poradcov získavame know-how pre rýchle a efektívne prijímanie a uplatňovanie acquis communautaire, odborných znalostí a vedomostí v oblasti pôsobenia PAA na relevantnom rezorte. Twinningové projekty navyše prispievajú aj k zlepšeniu odborných jazykových znalostí pracovníkov štátnej správy. Zároveň uvedené projekty slúžia na oboznámenie sa so spôsobom implementácie acquis communautaire v krajine predvstupového poradcu. 
Twinningové projekty vo všeobecnosti napomáhajú pri budovaní inštitúcií a približovaní nášho vnútorného právneho poriadku k právnej úprave EÚ z finančných fondov Phare. V prípade nemožnosti financovania z uvedených fondov by jednotlivé rezorty neboli schopné finančne pokryť náklady na pôsobenie predvstupových poradcov v SR.  

C. Hodnotenie twinningových projektov z pohľadu (CFCU) ÚV SR

(CFCU) ÚV SR

	Dôležitým článkom v organizačnej štruktúre twinningových projektov je Centrálna finančná a kontraktačná jednotka (CFCU) ÚV SR. 
	Hlavnou úlohou (CFCU) ÚV SR v twinningových projektoch je tzv. „payment agent“. Vychádza sa pritom zo zásady, že dohoda je uzatvorená medzi dvomi twinningovými partnermi, ktorí vyjednávajú navzájom podmienky budúcej zmluvy a spolupráce a sú hlavnými signatármi zmluvy. Spolupráca je finančne podporovaná zo strany EÚ prostredníctvom (CFCU) ÚV SR. 
	ÚV SR - CFCU taktiež zabezpečuje pre EK hlásenia s mesačnou aktualizáciou kontraktov a platieb (vrátane twinningových projektov) v systéme PERSEUS.
	Okrem funkcie „payment agenta“ (CFCU) ÚV SR vstupuje do procesu realizátora verejnej súťaže v presne stanovených prípadoch, ktoré musia byť uskutočnené podľa pravidiel PHARE. 

	ÚV SR - CFCU vyhodnocuje twinningové projekty z finančného hľadiska. Stav údajov za roky 1998 a 1999 je nasledovný:

C.1. Hodnotenie twinningových projektov FM 1998 z pohľadu CFCU (ÚV SR)

Číslo tw. projektu	Názov tw. projektu	Rozpočet celkom 
(v EUR)	Uskutočnené úhrady celkom (v EUR)	
SR98/IB/AG/01	Harmonizácia a implementácia legislatívy vnútorného trhu a posilnenie inštitúcií	618 000,00	430 711,64	
SR98/IB/AG/02	Príprava na spoločnú poľnohospodársku politiku	935 000,00	560 523,96	
SR98/IB/FI/01	Kapitálový trh, dozor nad finančnými službami, dozor nad poisťovníctvom	865 000,00	349 680,83	
SR98/IB/FI/02	Finančná kontrola	864 418,00	431 048,52	
SR98/IB/SPP/01	Špeciálny prípravný program pre štrukturálne fondy	1 100 000,00	472 471,54	
SR98/IB/JH/04	Právne poradenstvo	289 626,00	110 580,74	
SR98/IB/JH/05	Modernizácia súdov	261 543,00	115 425,01	
SR98/IB/JH/06	Vzdelávanie sudcov	253 841,00	169 278,94	
SR98/IB/JH/02	Odborná príprava v oblasti azylu a migrácie	289 327,00	180 375,55	
SR98/IB/JH/03	Právna pomoc MV SR- príprava na pripojenie k systému Schengen	310 000,00	171 719,50	
SR98/IB/JH/01	Odborná príprava policajtov a výcvik v policajnom manažmente	389 757,00	186 956,23	
SR98/IB/EN/01	Harmonizácia sektorovej politiky a inštitucionálne posilnenie v oblasti ochrany a manažmentu vôd	294 156,00	125 136,00	
SR98/IB/EN/02	Harmonizácia sektorovej koncepcie, plán odpadového hospodárstva pre komunálny odpad	258 851,00	75 645,00	
SR98/IB/EN/03	Posilňovanie inštitúcií v oblasti znečistenia ovzdušia	666 673,99	320 641,52	

C.2. Hodnotenie twinningových projektov FM 1999 z pohľadu (CFCU) ÚV SR 

Číslo tw. projektu	Názov tw. projektu	Rozpočet celkom
(v EUR)	Uskutočnené úhrady celkom (v EUR)	
SR99/IB/FI/01	Založenie Úradu pre štátnu pomoc SR	800 000,00	206 041,00	
SR99/IB/JH/01	Posilnenie a zosúladenie správy štátnych hraníc SR s ohľadom na budúce členstvo v EÚ a príprava na pristúpenie SR k Schengenskému systému	800 000,00	246 847,75	
SR99/IB/JH/02	Odborná pomoc v oblasti vzdelávania a riadenia policajného zboru	798 362,00	188 710,50	
SR99/IB/AG/03	Harmonizácia legislatívy v oblasti kontroly kvality mlieka a založenie Národného referenčného laboratória	262 545,00	209 965,22	
SR99/IB/AG/01	Príprava zavedenia spoločnej poľnohospodárskej politiky	780 000,00	238 059,00	
SR99/IB/AG/02	Harmonizácia legislatívy na označovanie, registrovanie a identifikáciu zvierat	320 000,00	0,00	
SR99/IB/AG/04	Poradenstvo pri aproximácii legislatívy a pomoc pri realizácii Štrukturálneho cenzu fariem	330 000,00	161 985,16	
SR99/IB/EN/01	Inštitucionálne posilnenie a podpora aproximácie a transpozície environmentálnej legislatívy SR a EÚ	1 099 979,00	279 952,00	
SR99/IB/EY/01	Podpora MH SR pri realizácii všeobecnej energetickej politiky	1 194 182,00	389 555,64	
SR99/IB/FI/02	Zlepšenie systému výberu daní	714 836,00	0,00	
SR99/IB/TE/01	Aproximácia legislatívy a pomoc pri vytváraní nezávislej inštitúcie pre dohľad nad telekomunikačným trhom	500 000,00	237 215,45	
SR99/IB/SO/01	Zdokonalenie systému ochrany práce v SR	1 199 996,00	466 076,93	
SR99/IB/EC/01	Inštitucionálny rozvoj v oblasti štandardizácie a certifikácie	633 456,13	0,00	
SR99/IB/CO/02	Podporovanie zamestnávania zdravotne postihnutých	500 000,00	177 337,46	

D. Hodnotenie twinningových projektov z pohľadu Predvstupových poradcov pôsobiacich v SR

K hodnoteniu twinningových projektov z pohľadu Predvstupových poradcov (PAA) sa pristúpilo z dôvodu zabezpečenia objektivity celkového výsledného efektu hodnotenia projektov. 

	Vo všeobecnosti možno konštatovať, že experti sú s realizáciou projektov spokojní. Uskutočňujú množstvo školení, prednášok a seminárov, navštevujú slovenské inštitúcie, ktoré sú do projektov zapojené a vo väčšine projektov sa darí dosahovať stanovené ciele. Pohľad poradcov na dosiahnutie hlavného cieľa je u rôznych projektov rôzny. Niektoré projekty majú definovaný cieľ pomoc pri aproximácií práva EÚ do národnej legislatívy, čo si vyžaduje dlhšie procedurálne obdobie. Poradcovia však poukazujú aj na nedostatky, z ktorých niektoré je možné riešiť v rámci možností SR, iné sú v kompetencii Európskej komisie. Poznatky je možné zhrnúť do nasledovných oblastí:

Vyskytuje sa časový sklz medzi podpísaním Technickej zmluvy a začiatkom realizácie projektu v SR.
Financovanie projektov zo strany EK nie je dostatočne flexibilné. Projekty boli obmedzené vo svojich aktivitách niekedy aj viac ako 6 mesiacov, nakoľko finančné prostriedky neboli k dispozícii.
Ani slovenskí experti zainteresovaní do projektu ani poradcovia EÚ nie sú autorizovaní na technickom alebo organizačnom rozhodovaní, ktoré je nutné na dosahovanie cieľa projektu.
Slovenskí experti sa nemôžu v dostatočnej miere koncentrovať na ciele projektu a ich plnenie, pretože vykonávajú i iné úlohy vyplývajúce z ich náplne práce, ale často aj nad jej rámec.

Nedostatočná je aj medziministerská (medzirezortná) komunikácia. Často je nedostatočná komunikácia medzi rozhodovacou a výkonnou úrovňou na rezortoch, ale i medzi sekciami a odbormi na rezortoch.
Je potrebné zabezpečiť vzdelávací proces na rezortoch aj z iných zdrojov ako je twinningový projekt, nakoľko vzdelávanie v rámci twinningu je len pre veľmi malý počet pracovníkov rezortu a požiadavka na vzdelávanie je vyššia.

Otázka štatútu poradcov je už v súčasnosti doriešená. Poradcovia majú štatút administratívno-technického personálu diplomatických misií, pričom Odbor diplomatického protokolu MZV SR im vydáva ATP preukaz (člen administratívno-technického personálu) s nárokom na štátne poznávacie značky typu ZZ (modrá tabuľka so žltými písmenami) na ich osobné automobily. So súčasným štatútom sú predvstupoví poradcovia spokojní, nakoľko im zjednodušené procedúry ich registrácie umožňujú venovať všetok čas a energiu konkrétnemu twinningovému projektu. 

Vzhľadom na chod štátnej správy SR je však v niektorých prípadoch pomerne ťažké dosiahnuť cieľ twinningu, nakoľko procedurálne zmeny trvajú v SR dlhšie ako sa predpokladalo v Technickej zmluve.

E.1. Hodnotenie twinningových projektov FM 1998 z pohľadu ústredných orgánov štátnej správy

1. Ministerstvo financií SR realizuje dva twinningové projekty:

Pr. SR 98/IB/FI/01 - 	Kapitálový trh, dozor nad finančnými službami, dozor nad poisťovníctvom, partnerská krajina -  Nemecko
			finančné krytie – 0,865 MEUR	

Cieľom projektu je zosúladiť právne normy Slovenskej republiky v oblasti kapitálového trhu, dozoru nad bankami a poisťovňami s príslušnými smernicami Európskej únie, ako aj prispieť k vytvoreniu právneho a inštitucionálneho rámca pre efektívny výkon dozoru nad finančným trhom. Projekt sa člení do štyroch obsahovo nezávislých zložiek:
1. právo kapitálového trhu
2. bankový dozor
3. poisťovníctvo
4. štátne subvencie

Twinningovým partnerom tohoto projektu je Spolkové ministerstvo financií Nemecka. Technická zmluva bola dňa 17.10.1999 schválená Riadiacim výborom Európskej komisie v Bruseli. Zástupcovia Ministerstva financií SR, Spolkového ministerstva Nemecka, Delegácie Európskej komisie a (CFCU) ÚV SR následne podpísali Technickú zmluvu s realizačnou účinnosťou dňom 1.12.1999 na obdobie 2 rokov. Týmto dňom začal pôsobiť na MF SR dlhodobý expert (PAA). 
	S realizáciou projektu sa začalo 1.decembra 1999. Za koordináciu projektu je zodpovedný pán Layer, ktorý pôsobí ako predvstupový poradca na MF SR počas celej doby trvania projektu.
	V priebehu prvej polovice realizácie projektu bolo v súlade s technickou zmluvou prostredníctvom krátkodobých expertov zo Spolkového ministerstva financií a nemeckých úradov dozoru nad cennými papiermi, poisťovňami a bankami zanalyzovaných 32 slovenských právnych noriem s cieľom zistiť odchýlky od platnej legislatívy Európskej únie a navrhnúť opatrenia na ich odstránenie. Všetky analýzy boli predložené príslušným zamestnancom MF SR a NBS, zodpovedným za prípravu týchto právnych noriem. 
	V súčasnosti sa hlavný dôraz kladie na oblasť kapitálového trhu, predovšetkým sa pripravuje analýza návrhu zákona o cenných papieroch a zákona o burze.
	Konečným užívateľom tohto twinningového projektu je Sekcia finančného trhu a Úrad pre finančný trh. Projekt sa plánuje ukončiť v novembri 2001.

Pr. SR 98/IB/FI/02 - 	Finančná kontrola, partnerská krajina - Francúzsko
			finančné krytie: 0,865 MEUR

	Celkovým cieľom projektu je zdokonalenie a posilnenie systému finančnej kontroly na centrálnej a na decentralizovanej úrovni a zaistenie nezávislej finančnej kontroly vykonávanej administratívou v Slovenskej republike prostredníctvom zavedenia systému štátnej pokladnice a nezávislých kontrolných štruktúr a štruktúr vnútorného auditu. 
Ďalším cieľom je zvýšenie efektívnosti kontrolného systému v štátnej správe v súlade s právnym stavom EÚ a zaistenie finančnej kontroly nad verejnými výdavkami so špeciálnym dôrazom na Európske fondy - dosiahnutie fungujúcej finančnej kontroly predvstupových a štrukturálnych fondov v súlade s normami EÚ.

Vedúcim partnerom projektu je Ministerstvo hospodárstva, financií a priemyslu Francúzska a druhým Ministerstvo financií Fínska. Technická zmluva bola schválená Riadiacim výborom EK v Bruseli v decembri 1999. Zástupcovia Ministerstva financií SR, Ministerstva hospodárstva, financií a priemyslu Francúzska, Delegácie EK a (CFCU) ÚV SR podpísali v januári 2000 Technickú zmluvu, ktorá vo februári 2000 vstúpila do platnosti a PAA nastúpila na MF SR dňom 15. marca 2000. V rámci projektu bude na MF SR pôsobiť jedna PAA a skupina krátkodobých expertov Francúzska a Fínska. Projekt bude ukončený vo 4. štvrťroku 2001.

Pre dosiahnutie uvedeného cieľa je potrebné upraviť legislatívu, metódy a vytvoriť štruktúry v týchto oblastiach. Twinningový projekt je jednou z foriem projektov Phare a je zameraný na budovanie inštitúcií. Tento projekt sa realizuje v spolupráci s Ministerstvom hospodárstva, financií a priemyslu Francúzskej republiky a za pomoci Ministerstva financií Fínska ako ďalšieho členského štátu, ktorý sa čiastočne podieľa na úspešnom výsledku projektu najmä v právnej oblasti. 
V priebehu roku 2000 sa vykonalo niekoľko stretnutí v rámci jednotlivých podprojektov s francúzskymi a fínskymi expertmi. Výsledkami týchto stretnutí sú vypracované správy a odporúčania. V mesiaci jún sa uskutočnila pracovná cesta do Fínska na tému finančná kontrola.
	V dňoch 27.-30.11.2000 sa uskutočnil medzinárodný seminár na tému finančná kontrola za účasti francúzskych, fínskych a slovenských expertov a p. Roberta de Köninga z Európskej komisie. Počas semináru sa vykonal podrobný rozbor materiálu o politike SR k verejnej vnútornej finančnej kontrole a k doplnkovému koncepčnému materiálu. Rozbor sa konal na základe odporúčaní Konferencie konanej v Berlíne v mesiaci októbri za účasti finančných orgánov Komisie, členských štátov a kandidujúcich krajín. Súbežne sa pokračovalo v skúmaní právnych a technických dôsledkov uplatňovania smernice č.1266/99 a 2064/97 a nariadení ISPA a SAPARD v bodoch, ktoré sa týkajú štátnej pokladnice, vzhľadom na verejnú vnútornú finančnú kontrolu na Slovensku.
	Na základe získaných skúseností pri realizácií projektu sa zúčastnené strany dohodli na modifikácií aktivít Twinningového Covenantu pri zachovaní všetkých pôvodných cieľov. Modifikovaný TC bol predložený Európskej komisii a bol následne schválený 27.decembra 2000. Oproti pôvodnému zneniu TC je súčasný projekt rozdelený na 5 rovnocenných podprojektov:

1.	Analýza strategických priorít
2.	Legislatíva, právo a právne normy a ich zosúladenie s legislatívou štrukturálnych fondov
3.	Posilnenie kontroly, prispôsobenie a postupy metód finančnej kontroly 
4.	Účtovníctvo operácií a výdavkového procesu štátnej správy
5.	Školenie školiteľov a zamestnancov

Z projektu bol vypustený podprojekt Riadenie štátneho dlhu, pričom v súčasnosti sa väčší dôraz kladie na finančnú kontrolu, vnútorný audit a kontrolu európskych fondov. Na základe tejto modifikácie sa zmenil počet misií zahraničných expertov. Do projektu vo väčšej miere vstúpili na žiadosť Európskej komisie fínsky experti, ktorí sa zúčastňovali hlavne na príprave návrhu zákona o Finančnej kontrole a vnútornom audite. V dôsledku toho bol reštrukturalizovaný rozpočet projektu, avšak celková pridelená suma finančných prostriedkov nebola prekročená.
Od zmeny TC sa uskutočnili v prvom štvrťroku dva semináre v zahraničí (Francúzsko, Fínsko), osem misií zahraničných expertov a jeden workshop v Bratislave. Zatiaľ čo seminár vo Francúzsku bol zameraný na obeh európskych fondov, hlavne štrukturálnych fondov a ich integráciu do štátneho rozpočtu a ex-ante kontrolu, cieľom seminára vo Fínsku bolo pokračovanie na prácach pri príprave návrhu zákona o finančne kontrole a vnútornom audite a fungovaní vnútorného auditu. Workshop, ktorý sa konal v Bratislave, prispel k finalizácii návrhu zákona, čím sa uzavrela jedna časť technickej pomoci twinningového programu.
Konečným užívateľom tohto twinningového projektu je Útvar projektu štátnej pokladnice, Sekcia európskej integrácie a medzinárodných vzťahov, Sekcia kontrolná, Sekcia štátneho záverečného účtu, dlhu a účtovníctva a Národný fond. Predpokladané ukončenie projektu sa plánuje na 31.11.2001.

2. Ministerstvo pôdohospodárstva SR realizuje dva twinningové projekty:

Pr. SR 98/IB/AG/01 - 	Harmonizácia a implementácia legislatívy vnútorného trhu a posilnenie inštitúcií, partnerská krajina - Nemecko
				finančné krytie: 0,9 MEUR

	Projekt sa v súčasnosti realizuje a nadväzuje na výsledky projektu SR 95 13 02 01 „Technická pomoc pre harmonizáciu v poľnohospodárstve“. Jeho užívateľmi sú Ministerstvo pôdohospodárstva SR, Štátna veterinárna správa SR, Slovenská poľnohospodárska a potravinárska inšpekcia, Ústredný kontrolný a skúšobný ústav poľnohospodársky a iné orgány štátnej správy SR.
Hlavnou aktivitou projektu v prvom štvrťročnom období projektu bolo analyzovať súčasnú situáciu na Slovensku v oblasti veterinárnej, fytosanitárnej legislatívy ako aj legislatívy v oblasti kontroly potravín. 
	V oblasti aproximácie veterinárnej legislatívy bol dosiahnutý značný pokrok. Aproximácia legislatívy EÚ v oblasti kontroly potravín je akceptovateľná. Krátkodobý expert z Nemecka sa bude touto problematikou zaoberať v ďalšom štvrťroku.
	Smernica EÚ č. 77/93/EHS v rámci fytosanitárnej legislatívy o ochranných opatreniach proti zaneseniu škodlivých organizmov do Európskeho spoločenstva a tiež proti 
ich rozšíreniu v rámci Spoločenstva je už aproximovaná.
Za prvé štvrťročné obdobie trvania projektu boli ďalej navštívené a zhodnotené viaceré slovenské hraničné kontrolné prechody, pričom sa zistilo. že z fytosanitárneho hľadiska všetky navštívené hraničné prechody spĺňajú požiadavky Smernice EÚ č. 98/22 EHS.
V súčasnosti sa ciele projektu plnia priebežne. Uskutočnili sa školenia pre slovenských veterinárov, potravinárskych expertov ako aj fytosanitárnych inšpektorov na Slovensku ako aj v Nemecku. Školenia boli vedené nemeckými krátkodobými expertmi projektu v oblasti veterinárnej a fytosanitárnej legislatívy, informačných systémov a v oblasti potravinárstva boli zamerané hlavne na systém HACCP.
	V rámci projektu č. SR 97 06 02 01 „Technická asistencia pre veterinárnu a fytosanitárnu správu“ bola vypracovaná v spolupráci s expertmi predmetného twinningového projektu technická špecifikácia pre veterinárnu a fytosanitárnu informačnú sieť a návrh komunikačnej siete.
	Krátkodobí experti projektu na základe ich misií na Slovensku sformulovali odporúčania v oblasti legislatívy a dobudovania hraničných inšpekčných bodov (hlavne na hranici s Ukrajinou) ako aj inšpekčných priestorov na kontrolu potravín na letisku a prístave v Bratislave.
	Projektový tím požiadal o predĺženie projektu, čo bolo schválené Delegáciou EK v Bratislave dňa 18. 4. 2001, t.j. projekt bude trvať namiesto augusta 2001 do konca novembra 2001.

Pr. SR 98/IB/AG/02 - 	Príprava na spoločnú poľnohospodársku politiku, partnerská krajina - Nemecko a Francúzsko
				finančné krytie: 0,9 MEUR

	Projekt sa realizuje a jeho hlavnou aktivitou v prvom štvrťročnom období trvania projektu bolo vypracovanie analýzy súčasnej situácie na Slovensku v oblasti prípravy pre spoločnú poľnohospodársku politiku. 
	V rámci twinningového projektu boli zo strany Slovenska stanovené priority, kde najvyššiu prioritu získala implementácia programu SAPARD a založenie platobnej agentúry pre SAPARD. V rámci plánu stretnutí krátkodobých expertov twinningového tímu boli uskutočnené stretnutia pracovných skupín z oblasti platobnej agentúry, pozemkových úprav, hlavných poľnohospodárskych komodít, mäsa a cukru. V uvedenom období bola určená relevantná legislatíva EÚ, potrebná pre prijatie a implementáciu opatrení vychádzajúcich zo spoločnej poľnohospodárskej politiky (SPP) krajín EÚ.

Počas prvých 18 mesiacov twinningového projektu bolo zrealizovaných 
- 45 seminárov
- 9 študijných ciest do Nemecka a Francúzska.

Nemeckí a francúzski experti detailne vysvetlili odborníkom MP SR systém a nástroje spoločnej poľnohospodárskej politiky EÚ, takže títo sa oboznámili a osvojili si nariadenia EÚ pre organizáciu trhu s jednotlivými komoditami ako aj s tým spojený režim financovania a kontroly. Transfer informácií je v súčasnosti takmer ukončený, avšak slovenská strana sa oneskoruje s implementáciou legislatívnych a administratívnych opatrení. Preto sa v súčasnosti aktivity koncentrujú na právne poradenstvo v oblasti vypracúvania národných pravidiel implementácie a zakladania administratívnych inštitúcií, najmä Platobnej a Intervenčnej agentúry.
Slovenská strana je orientovaná aj na inštitucionálnu, organizačnú a legislatívnu prípravu, potrebnú na implementáciu spoločnej poľnohospodárskej politiky. Twinningový tím je pripravený podporiť tento proces prostredníctvom poradenských služieb a školenia zamestnancov, za predpokladu včasného predkladania legislatívnych návrhov a menovania zodpovedných zamestnancov.
	Twinningový projekt bol, vzhľadom na rozpočtové možnosti a časové limity stanovené vo finančnom memorande, predĺžený o 5 mesiacov, t.j. do konca novembra 2001.

3. Ministerstvo životného prostredia SR realizuje nasledovné projekty:

Pr. SR 98/IB/EN/01 - 	Harmonizácia sektorovej politiky a inštitucionálne posilnenie v oblasti ochrany a manažmentu vôd, partnerská krajina - Holandsko
				finančné krytie: 0,3 MEUR

Z holandskej strany sa na projekte zúčastňuje Ministerstvo dopravy, verejných prác a vodného hospodárstva Holandska. Technická zmluva bola podpísaná na MŽP SR v Bratislave dňa 29.9.1999 a 28.10.1999 schválená EK v Bruseli. Počas návštevy štátnej tajomníčky holandského Ministerstva dopravy, verejných prác a vodného hospodárstva na MŽP SR v Bratislave dňa 25.11.1999 bola práca na projekte oficiálne potvrdená. Poradca začal pôsobiť na rezorte dňom 1. apríla 2000.
	Celý projekt je rozdelený na 4 časti a vytvorené sú 4 pracovné skupiny. Hlavným inštitucionálnym cieľom projektu je vybudovanie administratívy v oblasti vôd podľa hraníc riečnych povodí. Súčasný stav nekorešponduje s požiadavkami Rámcovej smernice EÚ o vode a tiež nepripúšťa efektívne pôsobenie v rámci týchto povodí.
Medzi kľúčové elementy twinningového projektu patria analýzy rozdielov medzi nariadeniami EÚ a Slovenskej republiky v sektore vôd, inštitucionálny proces smerom k prispôsobovaniu legislatívy, harmonizácia potrebnej spolupráce slovenských inštitúcií za účelom splnenia záväzkov smerom k EÚ, školenie zodpovedných štátnych úradníkov v praktickej problematike súvisiacej s nariadeniami a ich uplatnením.
	V ostatnom štvrťroku sa práce na twinningovom projekte podstatne zrýchlili. Partneri z rezortu Ministerstva pôdohospodárstva rozhodli o príprave svojich vstupov tak, aby bolo možné twinningový projekt ukončiť v predpokladanom termíne.
Na osobitnom rokovaní zainteresovaných strán  bol dohodnutý aj formát záverečnej správy projektu. Základ budú tvoriť tabuľky, ktorých forma je zhodná s tabuľkami zhody, používanými pri transpozícii smerníc EÚ do legislatívy tak členských, ako aj kandidátskych krajín EÚ. Tento formát je obzvlášť vhodný preto, lebo ide o vybraté čiastkové problémy z novej a mimoriadne komplikovanej smernice Európskeho parlamentu a Rady, evidovanej pod názvom Smernica 2000/60/ES z 23. októbra 2000, ustanovujúcej rámec pre činnosť spoločenstva v oblasti vodnej politiky (tzv. Rámcová smernica pre vodu – skrátene RSV). Tabuľková časť bude doplnená krátkymi komentármi, vysvetľujúcimi najmä niektoré osobitne zložité, prípadne otvorené problémy.
V hodnotenom období bolo zorganizovaných viacero pracovných stretnutí slovenských a holandských expertov podľa jednotlivých tém projektu. Na týchto stretnutiach sa podarilo vyjasniť osobitnosti slovenských podmienok a dohodnúť náplň a vykonanie potrebných prác pre ukončenie projektu.
Otvorenou otázkou zostáva nominácia slovenských expertov, ktorí sa majú zúčastniť školení v Holandsku, definovaných v zadaní projektu. Projekt by sa mal ukončiť v júni 2001.

Pr. SR 98/IB/EN/02 - 	Harmonizácia sektorovej koncepcie, Plán odpadového hospodárstva pre komunálny odpad; skládkovanie komunálneho odpadu, partnerská krajina - Nemecko
				plánované finančné krytie: 0,306 MEUR
				skutočné finančné krytie: 0,259 MEUR

	Projekt sa týka problematiky odpadov. Za partnera bola vybraná Federálna environmentálna agentúra Spolkovej republiky Nemecko. Technická zmluva bola zaslaná na Delegáciu EK v novembri 1999, ktorá ju vrátila na dopracovanie. Po zapracovaní pripomienok nemeckou stranou bola zmluva 28.1.2000 odoslaná na Delegáciu EK, ktorá ju po odsúhlasení zaslala na schválenie EK do Bruselu. Riadiaci výbor zmluvu odsúhlasil v apríli 2000. 
Harmonogram implementácie projektu bol pôvodne rozplánovaný na 18 mesiacov. Nemecká strana termín zahájenia prác niekoľkokrát odsunula, v dôsledku čoho plánovaný harmonogram implementácie projektu presiahol obdobie platnosti FM 98. Z uvedeného dôvodu partnerské strany vypracovali a podpísali Dodatok k Technickej zmluve. Týmto Dodatkom, ktorý  bol schválený  Delegáciou EK 1.12.2000, sa skrátila doba implementácie  na 12 mesiacov. Rozsah prác zostal zachovaný, rozpočet sa úmerne skrátil. Implementácia projektu bola zahájená 15.12.2000 príchodom PAA na MŽP SR . 

Celkovým cieľom projektu je podporiť implementáciu politiky EÚ v oblasti nakladania s odpadmi v kandidátskej krajine prostredníctvom prípravy Plánu odpadového hospodárstva, prípravy národnej legislatívy a riadiacich programov a posilnenie administratívnej kapacity MŽP SR a jeho podriadených organizácií.
	
Pri implementácii projektu sa twinningový team stretáva najmä s týmito
problémami:
•	Kvalita a dostupnosť údajov a informácií . 
Slovenská strana nie je schopná poskytnúť údaje v požadovanom rozsahu, keďže v SR je iná štruktúra štatistiky a evidencie odpadov  
•	Jazykové a komunikačné problémy. Nie všetci pracovníci slovenského kolektívu aktívne ovládajú anglický jazyk 
•	Nedostatočná príprava a neefektívne riadenie projektu z Nemeckej strany  
•	Nedostatok ľudských zdrojov v slovenskom teame 

S ukončením projektu sa počíta v decembri 2001.

Pr. SR 98/IB/EN/03 - 	Posilňovanie inštitúcií v oblasti znečistenia ovzdušia, partnerská krajina - Rakúsko
				finančné krytie: 0,7 MEUR

	Projekt sa týka problematiky ochrany ovzdušia. Pre tento projekt bolo za partnera vybrané Rakúske ministerstvo životného prostredia, mládeže a rodiny, ktoré bude riešiť uvedenú problematiku v spolupráci s tímom anglických a slovenských odborníkov.
	Technická zmluva bola schválená na MŽP SR v Bratislave dňa 7. 1.2000 a postúpená na Delegáciu EK, ktorá ju posunula na schválenie Európskej komisii. Riadiaci výbor EK mal k zmluve už len dodatočné pripomienky, ktoré boli zapracované a zmluva bola opätovne zaslaná na EK 3. apríla 2000. 
Cieľom projektu je posilnenie inštitúcií v oblasti znečistenia ovzdušia, tvorba smerníc pre riadiace plány kvality ovzdušia a implementácia acquis communautaire z oblasti ochrany ovzdušia do právneho a inštitucionálneho systému SR. Riešenie projektu sa začalo dňom  schválenia Twinningovej zmluvy Európskou úniou 26. 4. 2000.

Doterajšie riešenie prebieha v súlade s Twinningovou zmluvou. Doteraz boli publikované  nasledovné správy:
•	Evaluation of the Slovak Ambient air monitoring network, data analysis and reporting in relation to relevant EU legislation (Report 1)
•	Assessment of ambient air quality in the Slovak Republic 1999 according to relevant EU legislation (Report 2)
•	 Identification of gaps in Slovak law in relation to EC legislation in the area of air pollution transposition, implementation and enforcement (Report  4)
•	Identification of gaps - ADDITIONAL PROVISIONS (Report 7)

Nasledovné správy sú v poslednej fáze prípravy:
•	Identification of non-attainment areas according to relevant EU legislation (Report 3)
•	Assessment of ongoing and planned activities to adapt current and introduce new legislation in the field of the Slovak air pollution legislation in order to fulfil the acquis communautaire (Report 5)
•	Assessment of regular emissions inventorying activities in the SR (Report 6)

Nasledovné správy sú v štádiu rozpracovanosti:
•	Handbook for and Pilot Application of Air Quality Management Plans – SR (Report 8)
•	Documentation of existing air quality measurement sites in the SR (Report 9)

Predvstupový poradca vypracoval a odovzdal dve štvrťročné správy za obdobie apríl-október 2000. 

V záujme prezentácie výsledkov riešenia širokej odbornej verejnosti sú/budú zo všetkých správ preložené do slovenského jazyka kľúčové kapitoly (zhrnutie, závery, návrh opatrení a ďalšieho postupu). 
Napriek počiatočnému časovému sklzu, zapríčinenému najmä oneskoreným vydaním pracovného povolenia pre predvstupového poradcu, riešenie projektu napreduje úspešne a predpokladá sa ukončenie a odovzdanie realizačných výstupov podľa plánu, t.j. do 26. augusta 2001. Vzhľadom na skutočnosť, že ide o prázdninové obdobie, čo sťaží pripomienkovanie výsledkov projektu a najmä ich prezentáciu, bol podaný návrh na  predĺženie trvania projektu až do 15. októbra 2001. Toto obdobie bude využité na  preloženie kľúčových častí jednotlivých správ a Príručky na vypracovanie plánov riadenia kvality ovzdušia do slovenského jazyka a ich širokú prezentáciu na úrovni všetkých krajských a okresných úradov. Táto prezentácia vyvrcholí pracovným seminárom s účasťou riešiteľov projektu z EÚ aj SR a zástupcov všetkých KÚ a OÚ v septembri 2001.

4.  Ministerstvo spravodlivosti SR realizovalo nasledovné projekty: 

	Implementácia programu Phare 1998 formou twinninngu nebola realizovaná podľa harmonogramu stanoveného Technickou zmluvou, keďže nebol realizovaný transfer prostriedkov v predpokladanom termíne. Komplikácie vyplývali zo zložitého procesu transferu, ktorý zahŕňa útvary EK v Bruseli, NBS ako banku určenú pre uloženie  prostriedkov v SR, schvaľovacieho procesu na útvare Národného koordinátora so sídlom na MF SR, z prevodu prostriedkov na podúčet (CFCU) ÚV SR a z následného transferu na účty twinningových partnerov v príslušných členských krajinách EÚ. Finančné prostriedky na účtoch twinningových partnerov boli zaevidované až v decembri 1999, pričom predvstupoví poradcovia nastúpili do funkcií k 15. júnu 1999. Na základe uvedeného niektoré aktivity vyplývajúce z projektu boli presunuté na rok 2000.

	Okrem aktivít vyplývajúcich z projektov poskytli obaja PAA viaceré analýzy a odborné stanoviská k otázkam, ktoré riešilo v uplynulom období vedenie MS SR.

Pr. SR 98/IB/JH/04 - 	Právne poradenstvo, partnerská krajina - Nemecko
				finančné krytie: 0,25 MEUR

	V rámci tohto projektu boli zrealizované viaceré workshopy napr. na Okresnom súde v Banskej Bystrici s cieľom prípravy legislatívnych návrhov v oblasti aproximácie práva SR k právu EÚ v oblasti týkajúcej sa obchodných spoločnosti. Účastníkmi boli členovia pracovnej skupiny, ktorú tvoria sudcovia a pracovníci MS SR a GP SR spolu s predvstupovými poradcami p. Bergeestom a p. Reindlom.
Pripravil sa seminár  na tému „Reforma správneho súdnictva“ a uskutočnilo sa viacero stretnutí PAA s gestormi podprojektov zameraných na reformu Obchodného zákonníka, novely zákona o konkurze a vyrovnaní, kde je spolupracujúcim twinningovým partnerom Rakúsko.

Pr. SR 98/IB/JH/05 - 	Modernizácia súdov, partnerská krajina - Rakúsko
				finančné krytie: 0,25 MEUR

V sledovanom období bol zabezpečený preklad správy rakúskych expertov ohľadom podprojektu „JASPI (Jednotný automatizovaný systém právnych informácií)“, s ktorým bolo oboznámené vedenie MS SR a uskutočnili sa početné konzultácie sa rakúskymi expertmi ohľadom ppodprojektu „Case management na súdoch SR“, semináre na tému ochrany dát a príprava pilotnej prevádzky nového systému pre vymáhanie súdnych poplatkov (vrátane vypracovania príslučnej legislatívy), ktorý má významný dopad na príjmy rozpočtu justície.. Okrem toho PIU Phare MS SR zabezpečila preklady textov predložených PAA p. Reindlom ohľadom podprojektu „Systém dohľadu“, následne sa uskutočnili pracovné stretnutia gestora podprojektov Kontroling a Systém dohľadu s PAA a dohodli sa ďalšie kroky pri odovzdávaní skúseností rakúskeho partnera v tejto oblasti. 

Pr. SR 98/IB/JH/06 - 	Vzdelávanie sudcov, partnerská krajina - Nemecko
				finančné krytie: 0,3 MEUR

	V hodnotenom období sa uskutočnili pracovné stretnutia užšej pracovnej skupiny zamerané na stanovenie ďalšieho postupu pri realizácii hlavného podprojektu „Analýza vzdelávacieho systému“ za účasti gestorov za MS SR, združenie sudcov Slovenska a prítomnosti PAA.
PIU Phare MS SR zabezpečila preklady informačných štúdií o systémoch vzdelávania v Durínsku, Grécku a SR.
Ďalej sa uskutočnil „Seminár so zameraním na právnickú terminológiu v nemeckom jazyku“. V dňoch 15-18. novembra 1999 uskutočnil sa seminár pre sudcov na tému „Právo EÚ s odborným zabezpečením twinningovým partnerom zo SRN a v dňoch 6.-9. decembra 1999 sa uskutočnil záverečný cyklus seminárov pre frekventantov štvorsemestrálneho štúdia na tému aplikačná prax práva EÚ, ktorý odborne viedli lektori zo SRN. Podobne prebehli aj plánované aktivity pri implementácii ostatných častí projektu, ktoré obsahujú hlavne semináre pre sudcov a pracovníkov štátnej správy zamerané na témy blízke právu EÚ (okrem iného aplikačná prax pri uplatňovaní práva EÚ, mimosúdne riešenia sporov či otázky súdnej spolupráce a právnej pomoci v trestných veciach z hľadiska záväzných dokumentov EÚ v danej oblasti.

       Aktivity vo všetkých troch projektoch SR98/IB/JH/04,05,06 boli ukončené k 15.decembru 2000.
Doposiaľ však nemohli byt oficiálne uzatvorené kvôli tomu, že iba jeden z partnerov
poskytol Záverečnú správu (06), ktorá je podmienkou pre ukončenie projektov a
chýba aj finančné uzatvorenie projektov, avšak to je viac menej formálnou
záležitosťou, kde MS SR spolupracuje so (CFCU) ÚV SR.

5. Ministerstvo vnútra SR realizovalo nasledovné projekty: 

Pr. SR 98/IB/JH/01 - 	Odborná príprava policajtov a výcvik v policajnom manažmente, partnerská krajina - Veľká Británia
				finančné krytie: 0,4 MEUR

	Projekt bol zameraný na štyri prioritné oblasti rezortu ministerstva vnútra:
1. 	policajný manažment
2. 	pranie špinavých peňazí
3. 	ochrana svedka 
4. 	násilná kriminalita/terorizmus

Na základe požiadaviek a potrieb slovenskej strany sa projekt realizoval formou rôznych vzdelávacích aktivít – školení, workshopov a krátkodobých stáží pre vybrané cieľové skupiny pracovníkov ministerstva vnútra, policajného zboru a Akadémie policajného zboru.
	Projekt sa začal realizovať dňa 15.11.1999 a skončil 30.11.2000. 
Predvstupový poradca p. John Mottram, ktorý bol umiestnený na Prezídiu policajného zboru, počas svojho ročného pôsobenia spolu s krátkodobými expertmi poskytoval expertné konzultácie, analyzoval stav legislatívy v cieľových oblastiach a vypracovával prípadové štúdie, ktoré priamo odovzdal príslušným útvarom MV SR. V rámci projektu sa uskutočnili semináre na regionálnej úrovni, množstvo pracovných stretnutí a dva študijné pobyty vo Veľkej Británii. Cieľ projektu, ktorým bolo školenie policajných dôstojníkov na vyšších stupňoch riadenia, bol splnený. Záverečná správa bola vypracovaná po ukončení realizácie projektu v decembri 2000. Twinningový projekt bol zúčastnenými stranami hodnotený ako úspešný.

Pr. SR 98/IB/JH/02 - 	Odborná príprava v oblasti azylu a migrácie, partnerská krajina - Nemecko
				finančné krytie: 0,31 MEUR

	Cieľom projektu bolo porovnávanie legislatívy Slovenskej republiky s legislatívou Európskej únie, následná analýza a prispôsobenie právnej a procesnej povahy ako aj inštitúcií SR k acquis communautaire v oblasti azylu a migrácie Na twinningovom projekte spolupracovali Rakúsko, Nemecko (Bafl) v spolupráci s Migračným úradom MV SR. 
	V rámci projektu sa uskutočnili návštevy krátkodobých expertov z Nemecka, počas ktorých sa organizovali semináre s pracovníkmi Migračného úradu MV SR a expertná pomoc so  zameraním na prípravu novely zákona o utečencoch. Predvstupový poradca p. Ruf bol umiestnený priamo v budove Migračného úradu a poskytoval poradenstvo vo všetkých záležitostiach týkajúcich sa azylu a migrácie. Medzi prijímateľov odbornej pomoci boli zahrnutí aj pracovníci hraničnej a cudzineckej polície, legislatívy.
Začiatok realizácie projektu bol 5.8.1999 a ukončený bol 5.1.2001. Vedúci projektu vypracoval záverečnú správu, ku ktorej boli zaslané pripomienky zo strany SR. Táto upravená verzia nebola zatiaľ doručená.

Pr. SR 98/IB/JH/03 - 	Právna pomoc MV SR - príprava na pripojenie k systému Schengen, partnerská krajina - Francúzsko
				finančné krytie: 0,31 MUER

	Cieľom projektu bolo uplatnenie Schengenskej dohody v rámci posilnenia operačných zložiek poverených kontrolou pohybu osôb (kontrola hraníc, migrácia, azyl).
	Realizácia prebiehala formou pracovných návštev krátkodobých expertov navrhnutých pradvstupovým poradcom p. Touzainom. Počas týchto stretnutí sa uskutočnili semináre a krátkodobé školenia so zameraním na analýzu situácie v oblasti kontroly hraníc, administratívnych kapacít, právnych noriem, predpisov a porovnávanie a možnosti implementácie jednotlivých článkov Schengenskej dohody do právneho systému SR. Súčasťou tohto projektu bola odborná stáž pre vybraných pracovníkov ministerstva vnútra, ktorí sa budú zaoberať problematikou zapojenia SR do Schengenského informačného systému. Počas realizácie projektu boli oslovení i experti z ďalších spolupracujúcich rezortov a inštitúcií GP SR, MS SR, MF SR, ÚV SR, MZV SR, MP SR, ktorí sa zúčastňovali na odborných seminároch a prezentáciách.
Projekt sa začal realizovať 25.8.1999 a bol ukončený 31.8.2000. Záverečnú správu vypracoval vedúci projektu z francúzskej strany p. Hreblay. V súčasnosti výsledky dosiahnuté v tomto projekte slúžia ako východiskový materiál pri realizácii twinningového projektu SR99/IB/JH/01.

Realizácia vyššie uvedených projektov twinningovej spolupráce bola ukončená podľa plánu uvedeného v každej twinningovej zmluve. Skutočné vyčíslenie nakontrahovaných prostriedkov má k dispozícii (CFCU) Úrad vlády SR. Každý projekt bol ukončený vypracovaním Záverečnej správy (Final report). Projekty boli taktiež súčasťou monitorovania a hodnotenia programu Phare firmou OMAS v termíne : október 1998 – máj 2000 (Annual Assesment of SR – 9809 and SR – 9908). 

6. Úrad vlády SR realizuje projekt:

Pr. SR 98/IB/SPP/01 - Špeciálny prípravný program pre štrukturálne fondy, partnerská  krajina - Francúzsko
			  finančné krytie - 1,1 MEUR

	Technická zmluva bola po dopracovaní schválená Delegáciou EK v Bratislave dňa 3.11.1999. Vedúci tímu p. Devimeux a zástupca vedúceho tímu p. Schodl začali svoju činnosť v priestoroch ÚV SR, OZP 15.11.1999 a zapojili sa do prípravy prvej verzie Integrovaného plánu regionálneho rozvoja SR. Bol pripravený dodatok k zmluve v zmysle odporúčaní EK v súvislosti s aktuálnym inštitucionálnym rámcom regionálneho rozvoja v SR. Návrh dodatku bol zaslaný vedúcemu partnerovi DATAR Francúzsko v januári 2000. Experti sú umiestnení na ÚV SR, odbor rozvoja regiónov SR. Prácu expertov koordinujú štátny tajomník  MVRR SR a riaditeľ odboru rozvoja regiónov, ÚV SR.
	
Činnosť twinningových expertov a ich prínos pre činnosť  Sekcie regionálnej politiky hodnotíme pozitívne .
	Twinningový experti dávali svoje usmernenia hlavne v rámci prípravy Národného plánu regionálneho rozvoja SR a v rámci prípravy  projektu „Budovanie inštitucionálneho rámca  a administratívnej kapacity pre programovanie a implementáciu štrukturálnych fondov“.
Sekcia regionálnej politiky navrhuje predĺžiť misiu p. Thierryho Devimeuxa  v súvislosti s prípravou na štrukturálne fondy, kde je potrebná expertná činnosť.

E.2. Hodnotenie twinningových projektov FM 1999 z pohľadu ústredných orgánov štátnej správy.

Ako už bolo spomínané v prvej predkladanej Správe na rokovanie vlády SR v septembri 1999, Delegácia EK v Bratislave rozhodla, že v roku 1999 budú do twinningových projektov SR zaradené nielen oblasti - financie, pôdohospodárstvo, životné prostredie, spravodlivosť, vnútro a vláda, ako tomu bolo v roku 1998, ale i štatistika, sociálne veci, doprava, verejné obstarávanie, verejná správa, energetika, štandardizácia a certifikácia.
Rezorty svoje návrhy na twinningové projekty roku 1999 predložili 21. mája 1999. EK schválila nasledovných 21 twinningových projektov (z toho 3 projekty spadajú pod program Consensus III).

1. Úrad pre štátnu pomoc SR

Pr. SR 99/IB/FI/01 - 	Založenie Úradu pre štátnu pomoc SR, partnerská krajina - Rakúsko
			finančné krytie – 0,8 MEUR	

	Pre tento projekt nebola v prvom kole na bilaterálnom stretnutí vybraná žiadna krajina a tak projekt postúpil do druhého výberového kola. Delegácia EK preto zaslala opätovne slovenský návrh na tento twinningový projekt na EK, ktorá ho posunula na príslušné ministerstvá členských krajín EÚ. V druhom kole bilaterálneho stretnutia slovenských zástupcov MF SR a zástupcov ministerstva z členských krajín EÚ bolo ako partnerská krajina vybraté Rakúsko.
	Cieľom projektu je vytvorenie a posilnenie inštitucionálnych a administratívnych kapacít v súlade s ustanoveniami Európskych dohovorov o štáte a vykonávaní acquis communautaire týkajúcich sa otázok štátnej pomoci. Ďalšími zámermi tohto projektu sú:

-	vybudovanie inštitucionálneho systému potrebného na riadenie systému štátnej  pomoci
-	vytvorenie komplexných nástrojov štátnej pomoci SR – inventár štátnej pomoci; príprava regionálnej mapy; vyhotovenie správ o poskytnutej štátnej pomoci,
-	vyškolenie pracovníkov a expertov podieľajúcich sa na rozhodovacom procese pri implementovaní acquis communautaire v oblasti štátnej pomoci

Twinningová dohoda bola dňa 6.12.2000 vzájomne podpísaná slovenskou a rakúskou stranou a bola predložená Delegácii Európskej komisie v Bratislave na overenie a následné parafovanie.
Za asistencie PAA, p. Roberta Mayera a po analýze legislatívneho a právneho rámca uplatňovaného na Slovensku boli uskutočnené nasledovné aktivity:
Uskutočnili sa stretnutia krátkodobých expertov a zamestnancov úradu v rámci vytvorených pracovných skupín na riešenie existujúcich problémov a prípadov štátnej pomoci. 
Prebehli diskusie na témy ako Politika štátnej pomoci, analýza inštitúcií poskytujúcich štátnu pomoc na Slovensku a zhodnotenie súladu existujúcich schém pomoci s pravidlami EÚ, monitorovanie atypických foriem štátnej pomoci, regionálna pomoc, citlivé odvetvia atd.
Po dohovore s expertmi bol vytvorený harmonogram na začatie seminárov, workshopov, tréningov a stretnutí pracovných skupín, a to od mája 2001. Zároveň úrad pripravuje Konferenciu o štátnej pomoci, kde budú prítomní i zástupcovia Európskej komisie, DG Competition a predstavitelia EFTA Survaillance Authority z Bruselu, a ktorej nosnou témou bude práve pojem štátna pomoc.
Bola odštartovaná prvá šesťmesačná stáž na inštitúcii EFTA v Bruseli (v polovici marca 2001), 5 zamestnancov úradu sa zúčastnilo seminára v Maastrichte (marec 2001) na tému „Politika štátnej pomoci a prax v Európskom spoločenstve“, a boli uskutočnené 2 študijné cesty v rámci konzultácii otvorených otázok s Bruselom. Bol vytvorený prvý zoznam potrebných dokumentov EÚ, ktorý bude doplnený krátkodobými expertmi o nové tituly.
Konečným užívateľom projektu je Úrad pre štátnu pomoc a projekt má trvať do 31.11.2002.

2. Ministerstvo financií SR

Pr. SR 99/IB/FI/02 – Zlepšenie systému výberu nepriamych daní -  Fínsko
			finančné krytie – 0,8 MEUR	

	Na projekte má spolu s Fínskom spolupracovať aj Rakúsko a Taliansko. Cieľom projektu je reforma daňovej správy v súlade s acquis communautaire, zlepšenie výberu nepriamych daní prostredníctvom zlepšenia efektívnosti daňovej kontroly a podpory dobrovoľného plnenia. 

	Projekt má tri zložky:
1.	definovanie a metodika daňového výberu
2.	zlepšenie daňovej kontroly a jej efektívnosti
3.	informácie pre daňové subjekty

Konečným užívateľom projektu je Daňové riaditeľstvo SR so sídlom v Banskej Bystrici. V januári 2000 bola vytvorená pracovná skupina zložená zo zástupcov odborných útvarov pre jednotlivé oblasti. DR SR a zúčastnené členské štáty (Fínsko, Rakúsko, Taliansko) vypracovali návrh twinningovej dohody, ktorá bola doplnená o jednotlivé aktivity členských krajín. Talianska strana bola z procesu prípravy technickej zmluvy a tým aj z aktivít v rámci projektu vylúčená pre jej nezáujem efektívne spolupracovať. To spôsobilo značné komplikácie z časového hľadiska. Po vzájomnej dohode zúčastnených strán vznikla prvá verzia twinningovej dohody. Delegácia Európskej komisie navrhla určité úpravy v rozpočtovej časti, čo zúčastnené strany akceptovali. 
	Twinningová zmluva bola schválená na riadiacom výbore Európskej komisie s podmienkou dopracovať niektoré časti zmluvy. Vo februári 2001 sa uskutočnilo stretnutie zástupcov DR SR s (CFCU) ÚV SR, kde sa zúčastnené strany dohodli na postupe pri spracovaní špecifikácií požiadaviek budúceho užívateľa na technickú pomoc v rámci projektu, v celkovej výške 700 000 EURO. 
		Dňa 16.5.2001 sa uskutočnilo stretnutie predstaviteľov DR SR so zástupcami Delegácie EK a dňa 18.5.2001 sa konalo stretnutie so zástupcami (CFCU) ÚV SR a MF SR. Od 21.5.2001 je už na Slovensku na DR SR v Banskej Bystrici fínsky PAA p Kari Huhtala. 
	ÚDR SR má vytvorené materiálne podmienky pre príchod fínskeho PAA (zariadená kancelária, PC, telefón a pod.).
	Predpokladaný termín ukončenia projektu je 31.11.2002.
Pr. SR 99/IB/FI/03 - 	Komplexná colná stratégia, 
partnerská krajina -  Taliansko
finančné krytie – 0,45 MEUR	

Cieľom projektu je prijatie acquis communautaire v oblasti súhrnnej hraničnej stratégie SR ako budúcej vonkajšej hranice EÚ so zvláštnym zreteľom na služby v oblasti colnej administratívy, hraničnej kontroly osôb a tovaru, veterinárnej a fytosanitárnej kontroly. 
Ako twinningový partner pre tento projekt bolo vybraté Taliansko. V máji 2000 sa uskutočnilo na MF SR stretnutie pracovníkov MF SR, Colného riaditeľstva SR, MV SR, MP SR a MF Talianska podieľajúcich sa na príprave twinningovej zmluvy. Stretnutia sa zúčastnili aj zástupcovia talianskeho veľvyslanectva v Bratislave a Úradu vlády SR. 
Prvý návrh Twinningovej zmluvy bol z MF Talianska doručený na MF SR začiatkom júna 2000. Návrh prešiel pripomienkovým konaním na Colnom odbore MF SR, CR SR, MV SR a MP SR. Po zapracovaní pripomienok bol koncom júna 2000 návrh zmluvy odoslaný talianskemu partnerovi.
Druhý návrh Twinningovej zmluvy bol z MF Talianska doručený na MF SR začiatkom júla 2000. Návrh bol opäť predložený na pripomienkové konanie Colnému odboru MF SR, CR SR, MV SR a MP SR. Pripomienky boli zapracované do návrhu a dokument bol odoslaný talianskemu partnerovi 14.júla 2000.
V auguste 2000 prišlo na MF Talianska ku personálnym zmenám, v dôsledku čoho sa práce na príprave zmluvy oneskorili.
Začiatkom septembra 2000 boli doručené na MF SR dva originály návrhu zmluvy, v ktorých neboli zapracované spomenuté personálne zmeny. Po rozsiahlej písomnej korešpondencii taliansky partner predložil návrh zmluvy. Poslednú verziu Twinningového Covenantu predložila (CFCU) ÚV SR 29.marca 2001 na Delegáciu EK v Bratislave na zhodnotenie. Delegácia požiadala konečného užívateľa, ktorým je Colný odbor MF SR, ako aj talianskeho partnera o dopracovanie a doplnenie jednotlivých častí. Zo začatím projektu sa počíta od júna 2001 a s ukončením v júni 2002. 

3. Ministerstvo pôdohospodárstva SR

Pr. SR 99/IB/AG/01 – Príprava na implementáciu Spoločnej poľnohospodárskej politiky Európskej únie, partnerská krajina - Španielsko
			        finančné krytie:  0,78 MEUR

	Na projekte spolu so Španielskom spolupracuje aj Nemecko a Holandsko.

Hlavné ciele a výstupy projektu:
•	vypracovanie stratégie a poskytnutie konkrétnej praktickej pomoci pri implementácii SPP slovenskému poľnohospodárstvu,
•	dosiahnutie vnútornej súdržnosti (kohézie) v rámci celého teritória SR,
•	harmonizácia slovenskej poľnohospodárskej legislatívy s komunitárnou,
•	poskytnutie podpory pri zakladaní výrobno–odbytových združení na Slovensku,
•	„zavedenie“ Integrovaného administratívneho a kontrolného systému (IACS) v slovenskom poľnohospodárstve,
•	kompletizácia Agrárneho informačného systému (AIS), ktorý bude úplne funkčný a harmonizovaný s požiadavkami EÚ.

Riadiaci výbor EK pre budovanie inštitúcií a twinning schválil vyššie uvedený projekt na svojom zasadnutí dňa 28. júla 2000; (CFCU) ÚV SR ju schválila 30.11.2000 a Delegácia EK v Bratislave 11.12.2000. 
Twinningový projekt SR 99/IB/AG01 „Príprava na implementáciu SPP EÚ“ je multinárodný projekt štyroch krajín: Španielska, ktoré ho realizuje prostredníctvom Generálneho riaditeľstva pre rozvoj vidieka patriacemu jeho Ministerstvu poľnohospodárstva, rybného hospodárstva a potravinárstva. Komponenty 5. a 6. Technickej zmluvy: systémy IACS a AIS uskutočňuje prostredníctvom zmluvných nemeckých a holandských partnerov pôvodné Federálne ministerstvo potravinárstva, poľnohospodárstva a lesníctva SRN. 
Španielsky predvstupový poradca, p. Eloy Ramos Rodríguez, začal svoju činnosť na MP SR dňa 5.1.2001.
PAA po počiatočnom, niekoľkomesačnom zoznamovaní sa s aktuálnou situáciou slovenského poľnohospodárstva a úrovne implementácie systémov IACS a AIS, počas ktorého absolvoval desiatky osobných návštev a stretnutí nielen v rámci MP SR, ale aj na niekoľkých ústavoch v Nitre, zúčastnil sa konferencie Združenia roľníkov a agropodnikateľov Slovenska v Liptovskom Mikuláši, absolvoval pracovné stretnutie v Turianskom mikro-regióne a bol účastníkom aj konferencie poľnohospodárov v Bratislave. 
V dňoch 1.-2. 3. 2001 sa v Bratislave uskutočnili úvodné semináre k obom systémom – IACS aj AIS, za vysokej účasti slovenských odborníkov, ale aj predstaviteľa ECD, p. Christiana Bourgina. Na ich záver bolo prijaté spoločné stanovisko, ktoré sa stalo podkladom pre ďalší postup v implementácii jednotlivých komponentov oboch systémov.
V systéme IACS začala slovenská strana plniť úlohy súvisiace s vypĺňaním dotazníka  tak, aby bol dokončený a odovzdaný nemeckej strane 20.3.2001. Úloha bola viac-menej splnená, niektoré dielčie otázky budú plnené priebežne. 
V dňoch 28. – 30.3.2001 absolvovala skupina nemeckých expertov na IACS             (p. Steinbrueck otázky platieb vzťahujúcich sa na zvieratá, p. Helwig databázy a kontrolné postupy a p. Wiesner legislatívne otázky) návštevu SR. So zástupcami MP SR a ďalších príslušných inštitúcií rezortu podrobnejšie rokovali v skupinách o otázkach tvorby a prevádzkovania príslušných databáz,  otázkach príslušnej legislatívy, otázkach identifikácie zvierat, otázkach identifikácie pozemkov a o otázkach kontroly. Prezreli si v Nitre regionálny odbor, kde sa oboznámili s jeho praktickým fungovaním. Mali príležitosť navštíviť tiež Výskumný ústav ekonomiky poľnohospodárstva a potravinárstva (VÚEPP), Slovenskú poľnohospodársku a potravinársku komoru a spol. s r.o. Radela a Úrad geodézie, kartografie a katastra.
V dňoch 24.-27. 4. 2001 pokračuje pracovná misia expertov IACS-u, p. Steinbruecka (platby vzťahujúce sa na zvieratá) a p. Schmidta (legislatívne otázky), ktorí pokračujú v rozpracúvaní otázok ďalšej implementácie SPP EÚ v podmienkach slovenského poľnohospodárstva.
V súvislosti so systémom AIS sa v dňoch 9. – 11.4.2001 uskutočnila v Bratislave pracovná misia nemeckého koordinátora pre AIS, dr. Christiana Böseho. Všetky rokovania sa uskutočnili v priestoroch VÚEPP, ktorý s nemeckým partnerom spolupracuje už niekoľko rokov a v rámci predmetného projektu majú byť podsystémy Ekonomický účet v poľnohospodárstve (EAA), Poľnohospodárska sieť účtovníckych dát (FADN) a Trhový informačný systém (MIS, resp. ATIS) sfunkčnené. 

Pr. SR 99/IB/AG/02 – Harmonizácia legislatívy pre označovanie, registráciu a identifikáciu zvierat,  partnerská krajina - Taliansko
			        finančné krytie:  0,32 MEUR

Hlavné ciele a výstupy projektu:
•	legislatívny: analýza aktuálneho stavu a harmonizácia s nariadeniami legislatívy EÚ týkajúcimi sa registrácie a identifikácie zvierat a ich implementácia do právneho systému SR,
•	technický: analýza aktuálneho stavu a vybudovanie systému databáz pre automatickú registráciu zvierat, vrátane výroby ušných značiek podľa požiadaviek EÚ,
•	inštruktážne: šírenie a výmena informácií medzi zainteresovanými vedeckými inštitúciami a zariadeniami, zodpovednými úradmi, technickými operátormi, farmármi a plemenármi, v záujme implementácie legislatívy EÚ a realizácie systému databázy.

Po niekoľkomesačnom odklade začatia projektu (pôvodne sa rátalo so septembrom 2000), bol predmetný twinningový projekt neformálne prerokovaný členmi Riadiaceho výboru koncom januára 2001 a jeho aktualizovaná verzia bola v plnosti odsúhlasená. K pomerne veľkému zvratu dochádza v súčasnosti, keď dňa 23. 4. 2001 sa na Delegácii EK v Bratislave urobili posledné nevyhnutné prípravy Technickej zmluvy na jej záverečný podpis a notifikáciu jednotlivým stranám twinningového projektu.
Slovenskú republiku (Bratislavu i ÚPZ Žilinu) navštívili v dňoch 23.–24. 4. 2001 talianski vedúci projektu, p. G. Vincenzi a I. Fantuzzi, spolu s budúcim PAA, p. Mariom Roccom, a p. M. Scimonem. M. Scimone je zodpovedný za databázu a technickú špecifikáciu zariadení. Rokovalo sa v Štátnom plemenárskom ústave a v Štátnej veterinárnej správe. Boli prijaté konkrétne kroky a opatrenia smerujúce v termíne doručiť Jednotke pre koordináciu zahraničnej pomoci pri ÚV SR požadovanú technickú   špecifikáciu.

Pr. SR 99/IB/AG/03 – Harmonizácia legislatívy v oblasti kontroly kvality mlieka a založenie Národného referenčného laboratória - Nemecko
			       finančné krytie:  0,28 MEUR

Ciele a užívatelia projektu:

•	harmonizácia slovenskej legislatívy v oblasti kontroly kvality a hygieny mlieka s acquis communautaire
•	harmonizácia slovenskej legislatívy v oblasti stanovenia cien mlieka na základe kvalitatívnych parametrov mlieka
•	inštitucionálna podpora Národného referenčného laboratória a centrálnych skúšobných laboratórií
•	školenie slovenských expertov v oblasti relevantnej legislatívy EÚ
 
Technická zmluva k predmetnému twinningovému projektu bola schválená Delegáciou Európskej komisie dňa 19. 9. 2000 a tento dátum znamená zároveň oficiálny začiatok projektu. Twinningovým partnerom je Spolkové ministerstvo pre ochranu spotrebiteľov, potravinárstvo a poľnohospodárstvo, Bonn a Spolkový inštitút pre ochranu zdravia spotrebiteľov a veterinárnu medicínu, Berlín.
Užívateľmi projektu sú Ministerstvo pôdohospodárstva SR (príslušné sekcie), Štátna veterinárna správa SR, Slovenský mliekárenský zväz, Národné referenčné laboratórium – Nitra, centrálne skúšobné laboratóriá – Bratislava, Žilina.

Dr. Peter Weigert, predvstupový poradca, začal svoju činnosť na MP SR dňa 1. 11. 2000. Boli vytvorené 3 pracovné skupiny projektu (zložené zo slovenských expertov) podľa jednotlivých oblastí riešených v projekte, t. j. legislatíva kvality mlieka, stanovenie cien mlieka a problematika Národného referenčného laboratória. 
Hlavnými aktivitami projektu doteraz boli pracovné stretnutia s jednotlivými pracovnými skupinami, okrem toho sa uskutočnili 2 semináre pre slovenských expertov o problematike legislatívy kvality a hygieny mlieka pod vedením krátkodobých nemeckých expertov. Taktiež sa realizoval seminár o problematike Národného referenčného laboratória. 
Dr. Weigert vykonal audit Národného referenčného laboratória v Nitre ako aj centrálnych skúšobných laboratórií v Bratislave a Žiline, na základe ktorého pripravil technickú špecifikáciu pre dodávku laboratórnej techniky do týchto troch laboratórií.
	Dôležitým výstupom projektu sú odporúčania pre slovenskú stranu na zmenu relevantnej legislatívy, aby sa dosiahla jej kompatibilita s acquis. Pán Weigert predložil  MP SR odporúčania začiatkom apríla 2001.
	Implementáciu projektu možno hodnotiť pozitívne, všetky aktivity a ciele definované v technickej zmluve boli doteraz splnené v predpísanom termíne. 

4. Ministerstvo životného prostredia SR 

Pr. SR 99/IB/EN/01 – Inštitucionálne posilnenie a podpora aproximácie a transpozície environmentálnej legislatívy SR a EÚ, 
partnerská krajina – Taliansko
			   finančné krytie: 1,5 MEUR
	
Plný názov tohto twinningového projektu je: Inštitucionálne posilnenie a podpora aproximácie a transpozície environmentálnej legislatívy SR a EÚ (EMAS, GMO, aplikácia hodnotenia toxicity vôd  a systému skorého varovania pri vstupnom bode prívodu vôd prostredníctvom nepretržitého biologického monitoringu).
Cieľom prvej časti širokokoncipovaného projektu je príprava vykonávacích predpisov pre EMAS a príprava paragrafového znenie zákona a vykonávacích predpisov pre GMO.
V súvislosti s problematikou vôd by mal projekt poskytnúť metodiky hodnotenia výsledkov ekotoxikologických testov odpadových vôd pre potreby vydávania vodoprávnych povolení. Výstupom časti projektu, ktorá sa zaoberá systémom skorého varovania cez biologické indikátory by mal byť program biologického monitoringu vrátane technologických zariadení pre úpravu vody na území SR.

Hlavnými cieľmi tohoto twinningového projektu sú najmä:

•	Posilenenie MŽP SR a Slovenského hydrometeorologického ústavu v oblasti monitoringu vôd a aby sa splnili požiadavky  najmä v časti kontroly  kvality vôd  pred vstupom do EÚ, ktorú vyžaduje Acquis communuataire 
•	Zlepšenie stratégie prieskumami a rozhodovacieho procesu štátnej správy v oblasti vodného hospodárstva pri vydávaní povolení  vypúšťania odpadových vôd, ktorá by mala byť založená  na ekotoxikologických  testoch.
•	Vytvoriť  a čiastočne implementovať systém skorého varovania v mieste odberu surovej povrchovej vody na vodu pitnú.
•	Posilniť MŽP SR v procese transpozície a implementácie Nariadenia Rady Európy 1836/93 týkajúceho sa EMAS.
•	Posilniť MŽP SR v procese prijímania Smerníc EÚ 219/90/EEC, 220/90/EEC a 98/81/EEC týkajúcich sa GMO

Zúčastnené inštitúcie:

•	Slovenská časť
Ministerstvo ŽP SR 	- Odbor ochrany vôd
	- Odbor ekonomických nástrojov a medzinárodných vzťahov
	- Odbor ochrany prírody a krajiny
	- Odbor environmentálnych projektov
Slovenský hydrometeorologický ústav, Bratislava

•	Talianska časť
Provincia Turín - Odbor životného prostredia

Uskutočnené aktivity

Činnosti twinningového projektu sa uskutočňujú podľa harmonogramu Technickej zmluvy. Riešenia jednotlivých cieľov , ktoré sú definované v Technickej zmluve sa zúčastňujú pridelení experti z obidvoch strán - tak slovenskej ako aj talianskej. Boli uskutočnené najmä nasledujúce akcie: 
•	Dva otváracie semináre  projektu, z ktorých prvý bol venovaný najmä kvalite vody a GMO. Druhý bol zameraný na  celý projekt. Na seminároch bola predstavená stratégia projektu a súčasný stav  v SR a EÚ
•	Dve návštevy expertov z Talianska venované pre všetky tri oblasti, ktorými sa zaoberá projekt (kvalita vody, EMAS, GMO). Počas tejto periódy boli urobené pohovory so slovenskými expertmi pre dané oblasti a upresnenie aktivít v odbornej časti projektu.
•	Inventarizácia a zhodnotenie inštitucionálneho a legislatívneho stavu v oblastiach riešených projektom
•	Prehliadky troch úpravní pitnej vody na východnom Slovensku (Stakčín, Vranov nad Topľou a Bardejov)
•	Prepracovanie špecifikácie systému skorého varovania pre tender v rámci technickej pomoci
•	Preklady dôležitých právnych predpisov (GMO) do anglického jazyka
•	Prehliadka monitoringu kvality vody v teréne a čistiarňach odpadových vôd 
•	I. štvrťročná správa projektu (bude odovzdaná 30.4.2001)

Práce na tomto twinningovom projekte pokračujú podľa plánu úloh. Spolupráca tak medzi slovenskou a talianskou stranou ako aj v rámci slovenskej časti je veľmi dobrá.

5.  Ministerstvo spravodlivosti SR

Pr. SR 99/IB/JH/03 – Vzdelávanie sudcov, partnerská krajina - Španielsko
			 finančné krytie: 0,8 MEUR

Bola schválená alokácia na twinningový projekt SR99/IB/JH/03. Spomínaný projekt je v súčasnosti v schvaľovacom konaní a bol predložený na Riadiaci výbor EK (Steering Committee) v Bruseli. Predvstupový poradca (PAA) je pripravený pricestovať a sú vytvorené základne podmienky pre jeho efektívne pôsobenie a prácu na projekte.

Pr. SR 99/IB/JH/04 – Modernizácia súdov, partnerská krajina - Rakúsko
			finančné krytie: 0,85 MEUR

Takisto ako v predchádzajúcom prípade bola schválená alokácia na twinningový projekt SR99/IB/JH/04. Uvedený projekt je v súčasnosti v schvaľovacom konaní a bol predložený na Riadiaci výbor EK (Steering Committee) v Bruseli. Predvstupový poradca (PAA) je pripravený pricestovať a sú vytvorené základne podmienky pre jeho efektívne pôsobenie a prácu na projekte.

6. Ministerstvo vnútra SR 

Pr. SR 99/IB/JH01 –Posilnenie a prispôsobenie riadenia kontroly štátnych hraníc SR a operatívnej spôsobilosti zložiek s perspektívou integrácie SR do EÚ a Schengenského systému-(hraničný manažment),
 partnerská krajina - Francúzsko
			finančné krytie: 0,8 MEUR

	Na projekte spolu s Francúzskom spolupracuje aj Rakúsko. Cieľom projektu je posilňovaním a prispôsobovaním administratívy riadenia kontroly štátnych hraníc a operatívnej spôsobilosti policajných zložiek dosiahnuť takú úroveň výkonu, ktorá by bola kompatibilná s existujúcou kvalitou zložiek v krajinách EÚ a krajinách uplatňujúcich Schengenskú dohodu.
	Aktivity realizované v rámci projektu nadväzujú na výsledky dosiahnuté v projekte twinningovej spolupráce realizovaného v predchádzajúcom období v rokoch 1999 - 2000 pod názvom „Právna pomoc MV SR - príprava na pripojenie k systému Schengen“, v spolupráci s Francúzskom (SR98/IB/JH/03). 
Hlavným koordinátorom projektu zo strany Rakúska je p. Wiederman a za realizáciu a implementáciu zodpovedá p. Oliver Saiffarth, strednodobý expert.
Aktivity realizované rakúskou stranou sú zamerané hlavne na pomoc MV SR pri prispôsobovaní legislatívy SR k legislatíve EÚ v oblasti migrácie s dôrazom na vízovú politiku a vízovú prax.

Súčasný stav realizácie projektu: 
	
V dňoch 6.2.2001, 19.-21.3.2001, 28.-30.3.2001 sa uskutočnili koordinačné pracovné stretnutia a seminár za účasti vedúcich projektov, PAA a zodpovedných pracovníkov MV SR vo Viedni a v Bratislave. Na základe výstupov zo stretnutí sa v súčasnosti pripravuje preklad návrhu nového zákona o pobyte cudzincov do nemeckého jazyka a pracovné stáže pre pracovníkov hraničnej a cudzineckej polície vo Francúzsku. Realizácia ďalších aktivít je zabezpečovaná priebežne podľa Harmonogramu aktivít v zmysle schválenej twinningovej zmluvy. 
Predpokladaný koniec realizácie projektu sa plánuje na 20.10.2002.

Pr. SR 99/IB/JH02 – Odborná pomoc v oblasti vzdelávania a riadenia policajného zboru–(policajný manažment),
partnerská krajina – Španielsko
			finančné krytie: 0,8 MEUR

	Na projekte spolupracuje aj Veľká Británia a Holandsko. Projekt je zameraný na podporu ministerstva vnútra pri posilňovaní inštitucionálnych kapacít ministerstva vnútra v policajnej praxi a policajnej spolupráci v nasledujúcich piatich oblastiach- v boji proti organizovanému zločinu, ekonomickej kriminalite (podvodom a praniu špinavých peňazí), pašovaniu drog a korupcii a zlepšiť budovanie dôvery a vzájomnej spolupráce medzi políciou a obyvateľmi. 
	Cieľom projektu je revidovanie acquis týkajúceho sa spravodlivosti a vnútorných vecí s dôrazom na policajnú spoluprácu a boj proti organizovanému zločinu, korupcii a rast efektívnosti policajnej praxe a policajnej spolupráce.
		
Hlavným koordinátorom projektu zo strany Veľkej Británie je Lesley PALLET, riaditeľka európskeho a medzinárodného pracoviska Ministerstva vnútra Veľkej Británie. Je zodpovedná za implementáciu projektu, aktivity britských krátkodobých expertov a zabezpečenie potrebnej technickej podpory k dosiahnutiu cieľov projektu.

Holandským národným koordinátorom je p. Wilhelmina Christina de Ruiter, oddelenie kriminálnych záležitostí a drogovej politiky ministerstva spravodlivosti. Zodpovedá za aktivity zahrňujúce holandských expertov a zdroje a mala by poskytovať pomoc v súvislosti s implementáciou projektu.

Súčasný stav realizácie projektu: 

Dňa 29. marca 2001 prišiel PAA na územie Slovenskej republiky. V súčasnosti sa vybavujú záležitostí spojené s ubytovaním, zabezpečením asistentky a umiestnením PAA na Prezídiu Policajného zboru. 
Dňa 27. apríla 2001 sa uskutočnilo prvé stretnutie Riadiaceho výboru v rámci vyššie uvedeného projektu twinningovej spolupráce za účasti zástupcov MV SR, PPZ, ÚV SR, D EK, (CFCU) ÚV SR. 
7. Úrad vlády SR 

Pr. SR 99/IB/OT/01 – Podpora Národného programu pre decentralizáciu a modernizáciu verejnej správy v SR,
partnerská krajina - Španielsko
			  	finančné krytie – 0,854 MEUR

	Na projekte bude spolu so Španielskom spolupracovať Francúzsko a Veľká Británia.
V marci tohto roka bola podpísaná twinningová zmluva na projekt číslo SR 99/IB/OT/01, Podpora národného programu decentralizácie a modernizácie verejnej správy v Slovenskej republike. Zmluva bola zaslaná na schválenie Riadiacemu výboru Európskej komisie v Bruseli. Vzhľadom na skrátenie projektu z 24 mesiacov na 18 mesiacov bol zredukovaný aj rozpočet z pôvodných 1,2 MEUR na súčasných 854 000 MEUR. Dňa 17.5.2001 bola Twinningová zmluva schválená spomínaným Riadiacim výborom EK a samotný projekt by sa mal rozbehnúť ešte v priebehu mája tohto roku.

8. Štatistický úrad SR

Pr. SR 99/IB/AG/04 – Poradenstvo pri aproximácii legislatívy a pomoc pri realizácii Štrukturálneho cenzu fariem – partnerská krajina Taliansko
			  finančné krytie – 0,33 MEUR

	Na základe Plánu práce vlády SR na rok 2001 predložil predseda Štatistického úradu SR na rokovanie vlády SR “Informáciu o stave prác na organizačnom a metodickom zabezpečení Štrukturálneho cenzu fariem (Farm Structure Cenzus) 2001. V materiály  je zhodnotená spolupráca Štatistického úradu SR s twinningovým partnerom z Talianska, Európskou delegatúrou v SR, Centrálnou finančnou a kontraktačnou jednotkou úradu vlády SR, Ministerstva pôdohospodárstva SR, Slovenskou poľnohospodárskou a potravinárskou komorou a ďalšími relevantnými organizáciami. 
	Pri rokovaniach o pripravenosti SR na členstvo v EÚ v rámci kapitoly 12 - Štatistika, v rokoch 1998 a 1999 sa diskutovalo veľmi podrobne o štatistike poľnohospodárstva. EÚ prikladá tejto oblasti mimoriadny význam, preto bola poľnohospodárska štatistika zaradená medzi prioritné oblasti. V rámci diskusií k  harmonizácii štatistiky poľnohospodárstva sa z iniciatívy EÚ rokovalo o potrebe vykonať poľnohospodársky cenzus.
	Celkové predpokladané náklady boli odhadnuté na  4 mil EURO z čoho 2 mil EURO poskytne EÚ a 2 mil EURO sú poskytnuté zo štátneho rozpočtu SR. Doba riešenia projektu bola určená na roky 2000-2002. V rámci projektu bola vyčlenená časť na twinningový projekt v sume 330 tis. EURO (tw. projekt SR99/IB/AG-04).
	V prípravnej fáze sa v januári 2000 uskutočnilo na Delegácii Európskej komisie v Bratislave výberové konanie pre twinningového partnera za účasti ŠÚ SR, MP SR, Delegácie EK a ÚV SR. Z troch uchádzačov (Švédska, Talianska, Grécka) bol za twinningového partnera vybratý taliansky uchádzač: Ministerstvo poľnohospodárstva Talianska a Institute of Study, Research and Information on the Agricultural and Agrofood Market (ISMEA). Následne sa vypracovala twinnigova zmluva, ktorá bola  v auguste 2000 podpísaná zo strany ŠÚ SR a Delegácie EK.
	Twinningový projekt zabezpečuje, prostredníctvom zahraničného partnera z členskej krajiny EÚ, harmonizáciu projektu na podmienky EÚ. Ide najmä o súlad legislatívy, metodiky, ukazovateľov, spracovania výsledkov a rozširovanie údajov. Účasť na projekte sa uskutočňuje  prostredníctvom dlhodobého experta (12 mesiacov rozdelených do dvoch 6 mesačných blokov) a niekoľkých krátkodobých expertov. Títo budú pôsobiť v SR počas realizácie Štrukturálneho cenzu fariem (ŠCF). 
V záujme plnej harmonizácie riešenia ŠCF vo vzťahu k EÚ bola vypracovaná a 24.8.2000 schválená twinningová zmluva medzi ŠÚ SR a Ministerstvom poľnohospodárskej a lesníckej politiky Talianska a Ismea.
	Na jej základe 6. novembra 2000 nastúpil ako dlhodobý poradca (PAA) z Ministerstva poľnohospodárskej a lesníckej politiky Talianska. Pre PAA a následne aj jeho asistentku bolo potrebné zabezpečiť technické, organizačné a priestorové podmienky pre jeho misiu na ŠÚ SR. 
	Spolupráca s twinningovými partnermi je mimoriadne intenzívna či už pri rokovaniach a konzultáciách ako aj pri výmene potrebných podkladových materiálov a obojstranne prispieva k zvýšeniu úrovne prác na ŠCF v oboch krajinách.  Uskutočnilo sa niekoľko vzájomných pracovných rokovaní v SR a Taliansku.
	Intenzívna spolupráca sa predpokladá aj v oblasti školení. Prvé sa uskutočnilo v dňoch 9.4.-11.4.2001 v Nitre a druhé v dňoch 9.5.-11.5.2001 na Donovaloch. Obe uvedené školenia spolu pre cca 150 účastníkov, boli určené pre budúcich školiteľov.
	Ďalšou oblasťou, kde sa očakáva úzka spolupráca je tvorba definitívneho vzoru dotazníka a príslušných metodických pokynov. Od twinningových expertov sa očakáva podanie návrhov a pripomienok v zmysle harmonizácie ŠCF na podmienky EÚ.
	Do konca mája 2001 bude pripravená druhá štvrťročná správa o twinningovom projekte.
	Otázky publikovania výsledkov a vypracovanie analýzy sa bude realizovať v roku 2002.

9. Úrad pre normalizáciu, metrológiu a skúšobníctvo SR

Pr. SR 99/IB/EC/01 – Inštitucionálny rozvoj v oblasti štandardizácie a certifikácie 
partnerská krajina – Nemecko
			finančné krytie – 0,635 MEUR

	Na projekte bude spolupracovať Rakúsko. Finálna verzia Twinningovej zmluvy bola podpísaná oboma partnermi a bola zaslaná na Delegáciu EK v Bratislave na schválenie. Z Delegácie EK boli nemeckej partnerskej organizácii BAM (Federálny inštitút materiálového výskumu a testovania) zúčastňujúcej sa na projekte poslané dodatočné otázky a pripomienky k twinningovej zmluve, na ktoré táto organizácia obratom odpovedala. Delegácia EK v Bratislave dňa 11. mája schválila Twinningovú zmluvu s podmienkou, že sa dorieši dvojitý nárok PAA navrhnutý v zmluve (aj príspevok na súčasný pobyt jeho ženy v Bratislave, aj každomesačná úhrada jeho ciest do Frankfurtu). Nemecký partner pricestuje doriešiť túto podmienku do 14 dní, príchod PAA je avizovaný už na 28.5.2001, kedy sa projekt začne.

10. Ministerstvo hospodárstva SR

Pr. SR 99/IB/EY/01 – Podpora MH SR pri implementácii súhrnnej energetickej politiky
 partnerská krajina – Francúzsko
			 finančné krytie – 1,2 MEUR

	Na projekte spolupracuje aj Nemecko. Twiningový Covenant bol podpísaný 11.8.2000 a projekt sa začal realizovať v polovici septembra 2000. 

Projekt tvoria tri subprojekty :
•	subprojekt č. 1 zameraný na  implementáciu legislatívy vo všetkých dotknutých oblastiach energetickej politiky  ( Michel GOMBERT)
•	subprojekt č. 2 zameraný na spoluprácu a odporúčania pri  vytvorení Regulačného úradu  (Alain TOURNEBISE)
•	subprojekt č. 3 zameraný na prístup tretích subjektov k sieti  (Volker MUND)

Cieľom projektu je predovšetkým,  prevzatie acquis communautaire v oblasti, ktorú pokrýva Európska smernica pre elektrickú energiu (č.96/92/CE) a pre plyn (98/30/CE), ako aj vytvorenie vnútorného trhu s elektrinou a plynom. Zároveň je v tomto projekte zahrnutý taktiež prepis acquis v oblasti racionálneho využitia energie, prehľadnosti cien, ropných zásob. 

V otázke vytvorenia vnútorného trhu s elektrinou, predvstupoví poradcovia spolupracujú  pri  riešení dvoch  dôležitých problémov:
-	Návrhu zákona o regulácii, ktorý bol dňa 28.3.2001 prijatý vládou (uzn.č.269) a ktorý bude predložený na rokovanie v Národnej rade,
-	Úpravy zákona č. 70/98 o energetike, ktoré by mali zahŕňať nariadenia smernice ( prístup tretích osôb k sieti, režim licencií atď.),

V rámci  projektu sa v dňoch od 10. až 11.1.2001 konal  seminár zameraný na skúseností krajín EU v regulácií a na negociáciu smerníc EU týkajúcich sa trhov s elektrinou a plynom, ktorého sa  zúčastnili  zástupcovia energetických a plynárenských spoločností a iných organizácií, ktorých tieto otázky zaujímali (STU, EGU atď).
Ďalším výstupom tohto projektu bola pracovná cesta zástupcov MH SR (odboru regulácie, energetickej politiky a odboru palív a energetiky), zástupcov Slovenských elektrární, a.s. a Slovenského plynárenského priemyslu š.p. zameraná na získanie skúseností o regulácii energetiky a plynárenstva na  Regulačných úradoch vo Francúzsku a Anglicku.
Twinningový projekt pokračuje bez väčších problémov podľa časového harmonogramu. 

11. Úrad pre verejné obstarávanie 

Pr. SR 99/IB/FI/04 – Vytvorenie nezávislej inštitúcie pre verejné obstarávanie 
partnerská krajina – Taliansko, Švédsko
			  finančné krytie – 0,85 MEUR

V súvislosti so splnením podmienok, ktoré stanovil Riadiaci výbor EK, boli po dohode  oboch Project Leaderov (slovenského a talianskeho) a zástupcov Delegácie EK v Bratislave vznesené pripomienky zapracované do Twinningovej zmluvy. Táto finálna verzia Twinningovej zmluvy bola prediskutovaná aj s predstaviteľmi (CFCU) ÚV SR a zodpovedným zástupcom Delegácie EK na Slovensku a navrhnuté zmeny boli zahrnuté do TC. TC bol následne zaslaný Úradu ministra pre európsku politiku v Taliansku na schválenie. 
Vzhľadom na skutočnosť, že prvé aktivity twinningového projektu boli plánované na prvý štvrťrok 2001, slovenská strana požiadala talianskeho a švédskeho partnera o urýchlenie procesu podpísania Twinningovej zmluvy. TC bola následne podpísaná talianskym partnerom (Odbor pre európsku politiku a Úrad verejných prác v Taliansku), ako hlavným partnerom projektu a takisto aj švédskym Národným úradom pre verejné obstarávanie, ako vedľajším twinningovým partnerom. TC bola zaslaná Úradu pre verejné obstarávanie SR. Päť podpísaných originálov TC twinningového projektu SR 99/IB/FI/04 bolo zaslaných na konečné schválenie na (CFCU) ÚV SR. 

12. Ministerstvo práce, sociálnych vecí a rodiny SR

Pr. SR 99/IB/SO/01 – Zdokonalenie systému ochrany práce v SR
   partnerská krajina – Švédsko
			   finančné krytie – 1,2 MEUR

	Projekt sa realizuje v spolupráci so Švédskom a Nemeckom. Projekt má 5 podprojektov zameraných na riešenie špecifických problémov. 

1.	Zlepšenie legislatívy ochrany práce
2.	Rozvoj a testovanie vzdelávacieho a školiaceho systému
3.	Manažmentské systémy ochrany práce v podnikoch
4.  Podpora pre informačno-publikačné centrum ochrany práce
5.	Podpora pre prípravu systému sociálnej a pracovnej rehabilitation pracovníkov po pracovných úrazoch a chorobách z povolania

Problémom je nedoriešený systém spolufinancovania projektov.

Pr. SK 99/IB/CO/01 – Zavádzanie klasifikácie zamestnaní/príprava na zapojenie do siete EURES
partnerská krajina – Švédsko
finančné krytie – 0,725 MEUR

Revidovaná verzia záväznej twiningovej zmluvy s Radou trhu práce Švédska bola predložená na Delegáciu Európskej komisie dňa 10. 4. 2001.

Pr. SK 99/IB/CO/02 – Podporovanie zamestnávania zdravotne postihnutých
partnerská krajina – Rakúsko
finančné krytie – 0,5 MEUR

Projekt sa realizuje v spolupráci s Komorou práce Horného Rakúska. Projekt  sa realizuje bez problémov okrem spolufinancovania zo slovenskej strany. Uskutočnilo sa stretnutie riadiaceho výboru a dve úvodné konferencie k celkovému projektu a ku komponentu Podporované zamestnávanie.

Pr. SK 99/IB/CO/03 – Príprava SR na zapojenie do koordinácie systémov sociálneho zabezpečenia
partnerská krajina – Španielsko
finančné krytie – 0,725 MEUR

Revidovaná verzia záväznej twiningovej zmluvy s Ministerstvom práce a sociálnych vecí Španielska bola predložená na Delegáciu Európskej komisie dňa 5. 4. 2001.

13. Ministerstvo dopravy, pôšt a telekomunikácií SR

Pr. SR 99/IB/TE/01 – Aproximácia legislatívy a pomoc pri vytváraní nezávislej inštitúcie pre dohľad nad telekomunikačným trhom
  partnerská krajina – Holandsko
			  finančné krytie – 0,3 MEUR

Tento twinningový projekt sa začal dňa 22.1.2001. Do dnešného dňa prebieha v zmysle schváleného plánu.

Stav plnenia jednotlivých úloh:
PAA spracoval prvú kvartálnu správu nakoľko dňa 30.4.2001 sa skončilo prvé sledované obdobie. Na účely vypracovania tejto správy pripravil stručnú záznam o doterajšom priebehu projektu.
Uskutočnili sa pracovné porady medzi PAA a zamestnancami MDPT SR a TÚ SR, kde sa prejednávali otázky prípravy sekundárnej legislatívy k telekomunikačnému zákonu. Ďalej prebiehali diskusie o novopripravovanej legislatíve EÚ v oblasti telekomunikácií (táto je zatiaľ iba v štádiu schvaľovania na úrovni EÚ), so zreteľom na potrebu jej budúcej implementácie do nášho právneho poriadku.
Pán Yull pripravil návrhy zmlúv o rozdelení kompetencií medzi MDPT SR a TÚ SR v oblasti telekomunikácií, dohodu o spolupráci s protimonopolným úradom. Vykonal analýzu súčastnej organizačnej štruktúry úradu a navrhol novú jeho organizačnú štruktúru. 
Bol podrobne analyzovaný stav odboru správy frekvencií z hľadiska softwarového vybavenia a pripravený návrh na riešenie pre budúcnosť. Na základe tejto správy bolo prijaté rozhodnutie o vývoji frekvenčného managementu do budúcnosti a úloha bude pokračovať vypracovaním podmienok pre vypísanie medzinárodného tendra prostredníctvom (CFCU) ÚV SR.
Bola spracovaná  analýza stavu frekvenčného monitoringu na Slovensku a bol pripravený návrh na riešenie monitoringu (druhy monitorovacích staníc, ich počet, monitorované frekvenčné pásmo, atď.). Na základe tejto správy bolo prijaté rozhodnutie o a postupe pri príprave podmienok pre medzinárodný tender pre nákup zariadení pre frekvenčný monitoring, ktorý bude organizovaný prostredníctvom (CFCU) ÚV SR.

	Vzhľadom na zložitosť problému (frekvenčný management a monitoring) požiadal PAA  (CFCU) ÚV SR a Phare office v Bratislave o posunutie začatia výberového konania na nákup software a hardware na začiatok júla 2001.
	Na tento rok nemá úrad v rozpočte finančné prostriedky na krytie príspevku Slovenskej republiky na tento projekt, ale požaduje ich na rok 2002.

E.3. Hodnotenie twinningových projektov FM 2000 z pohľadu ústredných orgánov štátnej správy

1. Ministerstvo životného prostredia SR realizuje dva twinningové projekty:

Pr. SK 00/IB/EN/01 – Implementácia EIA v oblasti životného prostredia
	partnerská krajina – Nemecko
	finančné krytie – 0,7 MEUR	

V súčasnosti prebieha proces prípravy Twinning Covenantu. Cieľom projektu je postupne dosiahnuť plné vyrovnanie legislatívy v oblasti životného prostredia SR s acquis. Zabezpečenie úplnej transpozície a implementácie Smernice EIA podľa štandardov EÚ, založenie Dokumentačného centra pre EIA a zvýšenie efektívnosti EIA centra na STU Bratislava. Projekt mal pomôcť pri príprave implementácie vykonávacích predpisov EIA, vzdelávacích programov, kampane pre zvyšovanie povedomia pre cieľové skupiny, školiace programy pre školiteľov a publikovanie informačných materiálov.

Pr. SK 00/IB/EN/02 – Posilnenie Slovenského inšpektorátu životného prostredia
	partnerská krajina – Dánsko
	finančné krytie – 0,2 MEUR	

Twinning Covenant k uvedenému projektu bol dňa 17.mája 2001 zaslaný kancelárii ministra životného prostredia na schválenie a podpis. Cieľom projektu je posilnenie monitoringu a kapacity slovenských inšpektorátov v oblasti životného prostredia založením vhodných organizačných a prevádzkových štruktúr pre integrovaný inšpektorát a zlepšením súboru kontrolných činností SIŽP.

2. Úrad vlády SR realizuje tri twinningové projekty:

Pr. SK 00/IB/JHA/01 – Podpora Národného programu boja proti korupcii
	partnerská krajina – Španielsko
	finančné krytie – 0,71 MEUR	

Celý projekt je rozdelený na dve základné rozpočtové časti. Prvá je venovaná podpore aktivít v oblasti prevencie v boji proti korupcii, druhá otázkam represie. V rámci preventívnej časti, ktorú administratívne a obsahovo realizuje Kancelária podpredsedu vlády pre ekonomiku, bola navrhnutá realizácia jednej z aktivít formou Twinningového projektu. 
Twinningovým partnerom sa po výbere na jeseň roku 2000 stálo Španielsko, ktoré zaslalo návrh Technical Covenant v prvej polovici marca 2001. V dňoch 18. a 19. apríla sa uskutočnilo stretnutie so zástupcami španielskeho partnera, na ktorom sa dohodli podrobnejšie detaily realizácie zámeru twinningovej dohody. Predpokladaný termín predloženia Technical Covenant Delegatúre Európskej komisii na Slovensku po doplnení chýbajúcich častí je v polovici júna tohto roku. Následne na to, po úspešnom schválení predloženého návrhu, sa predpokladá nástup Predvstupového poradcu v septembri tohto roku. Hlavnou myšlienkou projektu je zlepšenie a zefektívnenie spolupráce medzi silovými rezortmi tak, aby sa reálne znížila doba odhaľovania, vyšetrovania a usvedčovania prípadov korupcie.

Pr. SK 00/IB/JHA/02 – Boj proti drogám
	partnerská krajina – Francúzsko
	finančné krytie – 0,65 MEUR	

V tomto období je pripravovaná Technická zmluva, ktorá bude predložená prostredníctvom Delegácie EK v Bratislave na schválenie Riadiacemu výboru EK v Bruseli. Podľa informácií francúzskej PAA je TC už v takmer vo svojej finálnej podobe, čaká sa len na isté špecifikácie zo strany vedľajších partnerov projektu (Nemecko, Veľká Británia), ktoré majú byť zaslané v najbližších dňoch. Zároveň prebieha intenzívna komunikácia medzi slovenskou stranou a francúzskou PAA resp. ďalšími zúčastnenými subjektami. Po schválení a podpísaní Twinningovej zmluvy všetkými zainteresovanými stranami sa začne projekt realizovať. 

Pr. SK 00/IB/OT/01 – Zlepšenie situácie Rómov v Slovenskej republike
	partnerská krajina – Francúzsko
	finančné krytie – 0,55 MEUR	

V tomto období je pripravovaná Technická zmluva, ktorá bude predložená prostredníctvom Delegácie EK v Bratislave na schválenie Riadiacemu výboru EK v Bruseli. V súčasnosti slovenská strana čaká na prvú verziu Twinningovej zmluvy, ktorá je pripravovaná francúzskou stranou v úzkej spolupráci so Švédmi. Naďalej pokračuje intenzívna komunikácia zahraničných twinningových partnerov so slovenskou stranou. Po jej schválení a podpísaní všetkými zainteresovanými stranami sa začne projekt realizovať.

3. Štatistický úrad SR 

Pr. SK 00/IB/ST/01 – Cenzus malých a stredných podnikov
	partnerská krajina – Španielsko
	finančné krytie – 0,3 MEUR	

	V posledných dňoch ŠÚ SR obdržal oficiálne potvrdenie Španielskeho veľvyslanectva v SR o inštitucionálnom zabezpečení projektu Inštitútom pre fiškálne štúdie (Instituto de Estudios Fiscales - IEF), ktorý je organizačne začlenený pod španielske Ministerstvo financií rovnako ako pôvodný INE, ktorý pre nedostatok ľudských zdrojov od twinningu odstúpil. IEF navrhol za PAA p. Pilar Gómez de Enterría, PL bude navrhnutý po dodatočných rokovaniach. Pani Pilar Gómez de Enterría vykonala v minulých dňoch oficiálnu návštevu ŠÚ SR, Delegácie EK na Slovensku a odovzdala odporúčací list riaditeľa IEF.
V súčasnosti ŠÚ SR pracuje na prvej verzii twinningovej zmluvy, ktorú plánuje do konca júna predložiť na (CFCU) ÚV SR do procesu schvaľovania.

4. Úrad pre normalizáciu, metrológiu a skúšobníctvo SR

Pr. SK 00/IB/EC/01 – Uplatnenie zákona o technických požiadavkách na výrobky a posudzovaní zhody a odborná pomoc v procese prijímania legislatívy EÚ v oblasti voľného pohybu tovarov
	partnerská krajina – Španielsko
	finančné krytie – 0,56 MEUR	

	V tomto období je pripravovaná Technická zmluva, ktorá bude predložená prostredníctvom Delegácie EK v Bratislave na schválenie Riadiacemu výboru EK v Bruseli. Počas apríla 2001 bol návrh Twinningovej zmluvy predložený partnerskou organizáciou – AENOR (Španielsko) a prešiel pripomienkovým konaním na Slovenskom inštitúte štandardizácie (SUTN). V twinningovej zmluve sa musia vykonať určité zmeny, aby sa tak vyhlo duplicite s programom Phare 1999. Slovenská republika bude v čase skutočnej realizácie projektu riadnym členom medzinárodných organizácií štandardizácie CEN a CENELEC, a preto bude potrebovať pomoc nie pri prijatí do týchto inštitúcií, ale pri plnení z členstva vyplývajúcich povinností. Takto upravený návrh Twinningovej zmluvy bude hotový v polovici mája 2001.

5. Ministerstvo práce, sociálnych vecí a rodiny SR

Pr. SK 00/IB/SO/01 – Rozvoj sociálneho dialógu na bipartitnej úrovni
	partnerská krajina – Holandsko
	finančné krytie – 1,0 MEUR	

V tomto období twinningoví partneri pripravujú Technickú zmluva, ktorá bude predložená prostredníctvom Delegácie EK v Bratislave na schválenie Riadiacemu výboru EK v Bruseli.
Projekt je v štádiu navrhovania Twinningovej zmluvy s Holandskom a Veľkou Britániou, je zameraný na zlepšenie spolupráce medzi inštitúciami.

6. Národný úrad práce SR

Pr. SK 00/IB/SO/02 – Podpora vytvorenia garančného fondu
	partnerská krajina – žiadna
	finančné krytie – 0,35 MEUR	

Projekt je zameraný na posilnenie fungovania garančného fondu, ktorý bol založený na základe smernice 80/987/EEC pri Národnom úrade práce.
Na uvedený projekt sa neprihlásili žiadni twinningoví partneri a preto sa prepracováva na tender v zmysle DIS.

F. Projektové návrhy Národného programu Phare 2001 - Prehľad twinningových komponentov

1.sektor: financie 

projekt: 	Posilnenie kompetencií Úradu pre finančný trh - Dohľad nad finančným trhom
(Posilnenie kompetencií v oblasti kontroly kapitálového trhu, poisťovníctva a bankového dohľadu)

predkladateľ: 	Úrad pre finančný trh SR

predpokladaný rozpočet: 1,15 MEUR

projekt: 	Verejná finančná kontrola 
(Posilnenie systému vnútornej finančnej kontroly v SR a podpora efektívneho využitia verejných fondov v súlade so štandardami EÚ)

predkladateľ: 	Ministerstvo financií SR

predpokladaný rozpočet: 1,0 MEUR

2.sektor: vnútorný trh

projekt: 	Podpora systému trhovej kontroly v oblasti ochrany spotrebiteľa a zdravia

predkladateľ: 	Ministerstvo hospodárstva SR 

twinningový komponent: Vytvorenie systému integrovaného dohľadu nad trhom

predpokladaný rozpočet: 1,045 MEUR

predkladateľ: 	Ministerstvo pôdohospodárstva SR

twinningový komponent: Harmonizácia legislatívy v oblasti potravinovej kontroly

prepokladaný rozpočet: 0,350 MEUR

3.sektor: energetika

projekt:  	Podpora energetickej politiky v Slovenskej republike 
(Podpora inštitúcií v sektore energetiky v oblasti kontroly zásob ropy, regulácie a energetickej efektívnosti)

predkladateľ: Ministerstvo hospodárstva SR

predpokladaný rozpočet: 0.890 MEUR

4.sektor: spravodlivosť a vnútorné záležitosti

projekt: 	Posilnenie nezávislosti súdnictva

predkladateľ: 	Ministerstvo spravodlivosti SR

twinningový komponent: Vytvorenie nezávislých súdnych rád a inštitútu vyšších súdnych úradníkov

predpokladaný rozpočet: 0,782 MEUR

5.sektor: doprava

projekt: 	Harmonizácia železničného sektora
(Vytvorenie nezávislého železničného orgánu a harmonizácia železničnej legislatívy)

predkladateľ: 	Ministerstvo dopravy, pôšt a telekomunikácií SR

predpokladaný rozpočet: 0,5 MEUR

6.sektor: regionálna politika a koordinácia štruktúrnych nástrojov

projekt: 	Rozvoj inštitucionálneho rámca a administratívnych kapacít pre programovanie a implementáciu štruktúrnych fondov

predkladateľ: 	Ministerstvo výstavby a regionálneho rozvoja SR

twinningový komponent: Posilnenie inštitucionálneho rámca pre rozvoj hospodárskej a sociálnej súdržnosti

predpokladaný rozpočet: 4,00 MEUR

G. Hodnotenie twinningových projektov z pohľadu Európskej komisie

Európska komisia je popri kandidátskych krajinách a jednotlivých členských štátoch EÚ jedným z hlavných partnerov pri realizácii a implementácii twinningových projektov. Technické zmluvy twinningových projektov sú vypracovávané medzi kandidátskymi krajinami a členskými štátmi EÚ, ale celý twinningový proces prebieha pod dohľadom Európskej komisie. EK a jej delegácie v plnia jednotlivých asociovaných krajinách v oblasti realizácie twinningových projektov tieto základné funkcie:

1.	programovanie - hlavnou úlohou Európskej komisie je vypracovať primerané ohodnotenie objemu a obsahu podpory, ktorú sú schopné kandidátske krajiny efektívne absorbovať. 
2.	podpora PAA – Delegácie EK v asociovaných krajinách preberajú v prvotnej fáze realizácie projektu zodpovednosť za zabezpečenie profesionálnych vzťahov medzi PAA a kandidátskou krajinou. Úloha Európskej komisie spočíva v interpretovaní acquis communautaire a poskytovaní pomoci pri aproximácii legislatívy kandidátskych krajín, pričom primárnym zdrojom poznatkov PAA je jeho domáca administratíva. 
3.	výmena skúseností a poznatkov – twinning je komplexný proces, v ktorom si všetky zainteresované strany (členská krajina, kandidátska krajina, EK) vymieňajú poznatky a skúsenosti, učia sa z nich a navzájom sa obohacujú. Európska komisia zabezpečí zhrnutie a zozbieranie príkladov a skúseností z najúspešnejších projektov do samostatnej príručky. 

Twinning light

Európska komisia na základe skúseností s už realizovanými twinningovými projektmi uvažuje o začatí nového druhu twinningových projektov, ktoré by mali mať zachované všetky základné charakteristické znaky twinningu okrem dĺžky ich trvania a pôsobenia PAA. Nové projekty by boli na limitované obdobie 6 (vo výnimočných prípadoch 8 mesiacov) s krátkodobými poradcami a obmedzeným rozpočtom 150.000 EURO (tzv. twinning light).
S takýmto typom twinningových projektov sa uvažuje ako o rezerve na riešenie aktuálnych problémov predvstupového procesu a na preklenutie obdobia medzi dvoma klasickými twinnigovými projektmi. Zároveň návrhy na projekty v rámci twinning light budú akceptované len za predpokladu, že sú v súlade s Národným programom (NPAA) a po overení s fondom Phare, či nie je duplicita požiadaviek zo strany predkladateľa.
	Identifikácia projektových návrhov na twinning light je v kompetencii Európskej komisie. S touto formou prevstupovej pomoci sa počíta do budúcnosti. 

Stretnutie Národných kontaktných bodov pre twinning (NCP meeting)

Dňa 24.januára 2001 sa uskutočnilo v Bruseli stretnutie Národných kontaktných bodov (NCP) členských krajín EÚ a asociovaných krajín strednej a východnej Európy. Na stretnutí boli twinningové projekty vo všeobecnosti zhodnotené pozitívne. Hodnotenie pozostávalo z analýzy účasti a úspešnosti členských krajín a asociovaných krajín podieľajúcich sa na twinningových projektoch.

Celkový počet twinningových projektov pre všetky kandidátske krajiny za roky 1998, 1999 a 2000 je 374. V rámci Finančného memoranda Phare 1998 to bolo 103 twinningových projektov, v rámci Finančného memoranda Phare 1999 dosiahol počet twinningových projektov 125 a v rámci Finančného memoranda Phare 2000 je to 146 projektov. S uvedených čísiel je zrejmé, že vo všeobecnosti počet twinningových projektov z roka na rok rastie. Celkový rozpočet na twinningové projekty za všetky tri spomínané roky prekročil 346 MEUR. Ak uvedieme rozpočet za jednotlivé roky, tak je situácia nasledovná: rozpočet na projekty roku 1998 dosiahol 76,5 MEUR; rozpočet na projekty roku 1999 bol 121,5 MEUR; rozpočet na projekty roku 2000 dosiahol takmer 150 MEUR. Rast objemu finančných prostriedkov na twinningové projekty súvisí na jednej strane s rastom počtu twinningových projektov, na druhej strane v priemere s vyšším objemom finančných prostriedkov alokovaných na jednotlivé projekty počas uvedených troch rokov (rok 1998=0,74 MEUR v priemere na 1 projekt; rok 1999=0,97 MEUR v priemere na 1 projekt; rok 2000=1,02 MEUR v priemere na 1 projekt). 
Čo sa týka miery účasti a zapojenia jednotlivých členských krajín EÚ do twinningového procesu vo vzťahu ku všetkým kandidátskym krajinám je situácia nasledovná: 
Najviac twinningových projektov v rámci Finančného memoranda Phare 1998 realizovalo Nemecko s celkovým počtom 57 projektov. Po ňom nasleduje Francúzsko s 41 projektmi, Veľká Británia s 23 projektmi a Rakúsko s 19 projektmi. 
V rámci Finančného memoranda Phare 1999 je na prvom mieste v počte twinningových projektov opäť Nemecko s 38 projektmi, na druhom mieste je Francúzsko s 33 projektmi a na treťom mieste Švédsko s 28 projektmi. Po ňom nasleduje Veľká Británia s 27 projektmi.  
V rámci Finančného memoranda Phare 2000 je na prvom mieste opäť Nemecko s 37 projektmi, po ňom nasleduje Španielsko s 32 projektmi, Francúzsko s 28 projektmi a napokon Veľká Británia s 26 projektmi. 
Najviac twinningových projektov celkovo za všetky tri uvedené roky realizuje Nemecko (132 projektov), po ňom nasleduje Francúzsko (102 projektov) a Veľká Británia (76 projektov).

V prípade účasti a zapojenia asociovaných krajín do twinningového procesu je situácia nasledovná:
V rámci Finančného memoranda Phare 1998 najviac twinningových projektov spomedzi asociovaných uskutočňovalo Maďarsko s celkovým počtom 17 projektov. Na druhom mieste je Rumunsko s 15 projektmi a na treťom mieste Slovensko so 14 projektmi. 
V rámci Finančného memoranda Phare 1999 bolo spomedzi kandidátskych krajín v počte twinningových projektov najúspešnejšie Slovensko s celkovým počtom 21 projektov (3 projekty spadajú do programu Consensus III ). Na druhom mieste je Poľsko s 18 projektmi a na treťom Bulharsko s 16 projektmi. 
V rámci Finančného memoranda Phare 2000 má najväčší počet twinningových projektov Poľsko (44 projektov), nasleduje Rumunsko (25 projektov), Česká republika (19 projektov), Bulharsko (15 projektov). Slovenská republika bude v rámci tohto finančného memoranda realizovať 8 projektov.
V celkovom hodnotení za všetky tri uvedené roky má najviac twinningových projektov Poľsko (70 projektov), po ňom nasleduje Rumunsko (52 projektov). Slovenská republika je na 3.mieste zo všetkých kandidátskych krajín s celkovým počtom 43 projektov. Po nej sa umiestnilo Bulharsko a Česko (obe krajiny s počtom 41 projektov). 

Čo sa týka miery zapojenia členských krajín EÚ na twinningových projektoch so Slovenskou republikou je situácia nasledovná:
Najviac twinningových projektov v rámci predvstupového procesu na Slovensku realizuje Nemecko (16 projektov). Po ňom nasleduje Rakúsko s 12 projektmi. Rovnaký počet twinningových projektov v Slovenskej republike realizuje Francúzsko a Španielsko (8 projektov). Veľká Británia, Taliansko, Holandsko a Švédsko realizujú po 5 projektov.

Celkové rozdelenie twinningových projektov podľa jednotlivých sektorov:
Najviac twinningových projektov za roky 1998-2000 sa z ich celkového počtu 374 realizuje v sektore verejných financií a vnútorného trhu (87 projektov). Nasledujú sektory spravodlivosť a vnútorné záležitosti (73 projektov), poľnohospodárstvo a rybolov (62 projektov), štruktúrne fondy (41 projektov), životné prostredie (40 projektov), sociálne záležitosti (31 projektov), doprava, energetika a telekomunikácie (15 projektov), verejná správa (6 projektov). Zostáva 19 twinningových projektov, ktoré sa realizujú v iných ako uvedených sektoroch.

Rozdelenie twinningových projektov podľa jednotlivých sektorov v Slovenskej republike:
Najviac twinningových projektov na Slovensku sa realizuje v oblasti spravodlivosti a vnútorných záležitostí (12 projektov). V sektore verejných financií a vnútorného trhu sa realizuje 7 projektov. Rovnaký počet projektov sa realizuje v sektore poľnohospodárstva a rybolovu, životného prostredia a sociálnej politiky (6 projektov). 2 twinningové projekty spadajú do sektora dopravy, energetiky a telekomunikácii a štatistiky. Po 1 projekte sa vyskytuje v sektoroch štruktúrnych fondov, verejnej správy a v inom sektore. 

Európska komisia zdôraznila, že realizácia a úspešnosť twinnigových projektov bude zohrávať dôležitú úlohu pri hodnotení pripravenosti krajiny na vstup do EÚ z pohľadu administratívnej kapacity a budovania inštitúcií. EK tak nepriamo naznačuje, že pri hodnotení konkrétnych oblastí sa bude opierať o hodnotenie výsledkov twinningových projektov.